title: 2004/15/: Απόφαση της Εποπτεύουσας Αρχής της ΕΖΕΣ αριθ. 15/04/COL, της  18ης Φεβρουαρίου 2004 , για την τεσαρακοστή πρώτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων, με την εισαγωγή ενός νέου κεφαλαίου 9Γ: επαγγελματικό απóρρητο στις απóφασεις για τις κρατικές ενισχύσεις

text:
               8.6.2006

               EL

               Επίσημη Εφημερίδα της Ευρωπαϊκής Ένωσης

               L 154/27

      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 15/04/COL
   της 18ης Φεβρουαρίου 2004
   για την τεσαρακοστή πρώτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων, με την εισαγωγή ενός νέου κεφαλαίου 9Γ: επαγγελματικό απóρρητο στις απóφασεις για τις κρατικές ενισχύσεις
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη:
   Τη συμφωνία για τον Ευρωπαϊκό Οικονομικό Χώρο (1), και ιδίως τα άρθρα 61 έως 63 και το πρωτόκολλο 26,
   Τη συμφωνία μεταξύ των κρατών της ΕΖΕΣ για την ίδρυση εποπτεύουσας αρχής και ενός δικαστηρίου (2), και ιδίως το άρθρο 24, το άρθρο 5 παράγραφος 2 στοιχείο β) και το άρθρο 1 του μέρους I του πρωτοκόλλου 3 (3),
   Ότι βάσει του άρθρου 24 της συμφωνίας περί εποπτείας και δικαστηρίου, η εποπτεύουσα αρχή της ΕΖΕΣ θέτει σε ισχύ τις διατάξεις συμφωνίας ΕΟΧ για τις κρατικές ενισχύσεις,
   Ότι βάσει του άρθρου 5 παράγραφος 2 στοιχείο β) της συμφωνίας περί εποπτείας και δικαστηρίου, η εποπτεύουσα αρχή της ΕΖΕΣ εκδίδει ανακοινώσεις και κατευθυντήριες γραμμές επί θεμάτων τα οποία αναφέρονται στη συμφωνία ΕΟΧ, εάν αυτό προβλέπεται ρητώς από την εν λόγω συμφωνία ή τη συμφωνία περί εποπτείας και δικαστηρίου ή εάν κρίνεται αναγκαίο από την εποπτεύουσα αρχή της ΕΖΕΣ,
   Υπενθυμίζοντας τους διαδικαστικούς και ουσιαστικούς κανόνες στον τομέα των κρατικών ενισχύσεων (4) που εγκρίθηκαν στις 19 Ιανουαρίου 1994 από την εποπτεύουσα αρχή της ΕΖΕΣ,
   Ότι η Ευρωπαϊκή Επιτροπή εξέδωσε την 1η Δεκεμβρίου 2003 (5) νέα απόφαση [C(2003) 4582] σχετικά με το επαγγελματικό απόρρητο στις αποφάσεις για τις κρατικές ενισχύσεις,
   Ότι η εν λόγω ανακοίνωση παρουσιάζει ενδιαφέρον για τον Ευρωπαϊκό Οικονομικό Χώρο,
   Ότι πρέπει να εξασφαλιστεί η ομοιόμορφη εφαρμογή των κανόνων του ΕΟΧ για τις κρατικές ενισχύσεις σε ολόκληρο τον Ευρωπαϊκό Οικονομικό Χώρο,
   Ότι δυνάμει του σημείου ΙΙ με τίτλο «ΓΕΝΙΚΑ» στο τέλος του παραρτήματος XV της συμφωνίας ΕΟΧ, η εποπτεύουσα αρχή της ΕΖΕΣ υποχρεούται να εκδίδει, κατόπιν διαβουλεύσεων με την Επιτροπή, πράξεις αντίστοιχες με αυτές που εκδίδει η Ευρωπαϊκή Επιτροπή,
   Αφού διεξήγαγε διαβουλεύσεις με την Ευρωπαϊκή Επιτροπή,
   Υπενθυμίζοντας ότι η εποπτεύουσα αρχή έχει διεξαγάγει διαβουλεύσεις με τα κράτη της ΕΖΕΣ στο πλαίσιο πολυμερούς συνάντησης για το θέμα η οποία πραγματοποιήθηκε στις 3 Φεβρουαρίου 2004,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               1)

               Οι κατευθυντήριες γραμμές για τις κρατικές ενισχύσεις τροποποιούνται με την προσθήκη ενός νέου κεφαλαίου 9Γ με τον τίτλο «Επαγγελματικό απόρρητο στις αποφάσεις για τις κρατικές ενισχύσεις».

               2)

               Το νέο κεφάλαιο 9Γ στις κατευθυντήριες γραμμές για τις κρατικές ενισχύσεις επισυνάπτεται ως παράρτημα στην παρούσα απόφαση.

               3)

               Τα κράτη της ΕΖΕΣ ενημερώνονται με επιστολή στην οποία επισυνάπτεται αντίγραφο της παρούσας απόφασης, συμπεριλαμβανομένου του παραρτήματος.

               4)

               Αντίγραφο της παρούσας απόφασης, συμπεριλαμβανομένου του παραρτήματος, αποστέλλεται στην Ευρωπαϊκή Επιτροπή προς ενημέρωσή της δυνάμει του στοιχείου δ) του πρωτοκόλλου 27 της συμφωνίας ΕΟΧ.

               5)

               Η απόφαση, συμπεριλαμβανομένου του παραρτήματος, δημοσιεύεται στο τμήμα για τον ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               6)

               Το κείμενο της παρούσας απόφασης στην αγγλική γλώσσα είναι το μόνο αυθεντικό.

      Βρυξέλλες, 18 Φεβρουαρίου 2004.

            Για την εποπτεύουσα αρχή της ΕΖΕΣ

         Hannes HAFSTEIN

            Πρόεδρος

         Bernd HAMMERMANN

            Μέλος

      (1)  Στο εξής «συμφωνία ΕΟΧ».

      (2)  Στο εξής «συμφωνία περί εποπτείας και δικαστηρίου».

      (3)  Πρέπει να σημειωθεί ότι στις 28.8.2003 τέθηκαν σε ισχύ οι τροποποιήσεις στο πρωτόκολλο 3 της συμφωνίας περί εποπτείας και δικαστηρίου, οι οποίες έγιναν μετά από συμφωνία που επήλθε μεταξύ των κρατών της ΕΖΕΣ στις 10.12.2001 και αφορούν τροποποιήσεις του πρωτοκόλλου 3 της συμφωνίας μεταξύ των κρατών της ΕΖΕΣ για την ίδρυση μιας εποπτεύουσας αρχής και ενός δικαστηρίου. Οι τροποποιήσεις αυτές ενσωμάτωσαν στο πρωτόκολλο 3 τον «κανονισμό (ΕΚ) αριθ. 659/1999 του Συμβουλίου, της 22.3.1999, για τη θέσπιση λεπτομερών κανόνων εφαρμογής του [πρώην] άρθρου 93 της συνθήκης».

      (4)  Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί εποπτείας και δικαστηρίου, οι οποίες υιοθετήθηκαν και εκδόθηκαν από την εποπτεύουσα αρχή της ΕΖΕΣ στις 19.1.1994, ΕΕ αριθ. L 231 της 3.9.1994, Συμπλήρωμα ΕΟΧ αριθ. 32, όπως τροποποιήθηκε τελευταία από την απόφαση της αρχής αριθ. 198/03/COL της 5.11.2003, η οποία δεν έχει ακόμη δημοσιευθεί. Στο εξής «κατευθυντήριες γραμμές στον τομέα των κρατικών ενισχύσεων».

      (5)  Ανακοίνωση της Επιτροπής C(2003) 4582 της 1ης Δεκεμβρίου 2003 σχετικά με το επαγγελματικό απόρρητο στις αποφάσεις για τις κρατικές ενισχύσεις, η οποία δημοσιεύθηκε στην ΕΕ αριθ. C 297 της 9ης Δεκεμβρίου 2003, σελίδα 6.

      ΠΑΡΑΡΤΗΜΑ
      9Γ.   ΕΠΑΓΓΕΛΜΑΤΙΚΟ ΑΠΟΡΡΗΤΟ ΣΤΙΣ ΑΠΟΦΑΣΕΙΣ ΓΙΑ ΤΙΣ ΚΡΑΤΙΚΕΣ ΕΝΙΣΧΥΣΕΙΣ
      9Γ.1.   Εισαγωγή

                  1)

                  Η παρούσα ανακοίνωση εκθέτει τον τρόπο με τον οποίο η Εποπτεύουσα Αρχή της ΕΖΕΣ προτίθεται να χειριστεί τα αιτήματα που υποβάλλουν τα κράτη μέλη —ως παραλήπτες αποφάσεων για τις κρατικές ενισχύσεις— και με τα οποία ζητούν να υπαχθούν ορισμένα μέρη των αποφάσεων αυτών στην υποχρέωση περί επαγγελματικού απόρρητου και επομένως να μην περιληφθούν στο προς δημοσίευση κείμενο της απόφασης.

                  2)

                  Πρέπει να διευκρινιστούν δύο σημεία σχετικά:

                              α)

                              ο χαρακτήρας των στοιχείων που μπορούν να καλύπτονται από την υποχρέωση τήρησης του επαγγελματικού απορρήτου, και

                              β)

                              η διαδικασία που πρέπει να ακολουθείται κατά το χειρισμό των σχετικών αιτημάτων.

            9Γ.2.   Νομικό πλαίσιο

                  1)

                  Το άρθρο 122 της Συμφωνίας ΕΟΧ, το οποίο αντιστοιχεί στο άρθρο 287 της Συνθήκης ΕΚ αναφέρει ότι: «τα μέλη των οργάνων της Κοινότητας, τα μέλη των επιτροπών καθώς και οι υπάλληλοι και το λοιπό προσωπικό της Κοινότητας οφείλουν, και μετά τη λήξη της υπηρεσιακής τους σχέσεως, να μη μεταδίδουν πληροφορίες που αποτελούν εκ φύσεως επαγγελματικά απόρρητα, ιδίως πληροφορίες σχετικές με επιχειρήσεις που αφορούν τις εμπορικές τους σχέσεις και τα κοστολογικά τους στοιχεία».

                  2)

                  Τούτο αναφέρεται επίσης στα άρθρα 24 και 25 του μέρους II του πρωτοκόλλου 3 της συμφωνίας περί εποπτείας και δικαστηρίου, τα οποία αφορούν τις λειτουργίες και τις εξουσίες της Εποπτεύουσας Αρχής ΕΖΕΣ στον τομέα των κρατικών ενισχύσεων (1).

                  3)

                  Το άρθρο 16 της συμφωνίας περί εποπτείας και δικαστηρίου ορίζει ότι: «Οι αποφάσεις της Εποπτεύουσας Αρχής ΕΖΕΣ πρέπει να αιτιολογούνται».

                  4)

                  Το άρθρο 6 παράγραφος 1 πρώτη φράση του πρωτοκόλλου 3 της συμφωνίας περί εποπτείας και δικαστηρίου ορίζει περαιτέρω, όσον αφορά τις αποφάσεις για την κίνηση της επίσημης διαδικασίας έρευνας, ότι: «στην απόφαση για κίνηση επίσημης διαδικασίας έρευνας, η Εποπτεύουσα Αρχή της ΕΖΕΣ αναφέρει συνοπτικά τα σημαντικότερα πραγματικά και νομικά ζητήματα, προβαίνει σε προσωρινή εκτίμηση σχετικά με το χαρακτήρα του σχεδιαζόμενου μέτρου ως ενίσχυσης και εκθέτει τις αμφιβολίες της για το συμβατό του μέτρου με την κοινή αγορά. […]».

            9Γ.3.   Προσδιορισμός των στοιχείων που μπορούν να καλύπτονται από το επαγγελματικό απόρρητο

                  1)

                  Το Δικαστήριο των Ευρωπαϊκών Κοινοτήτων έχει αποφανθεί ότι παρά το γεγονός ότι το άρθρο 287 της Συνθήκης αναφέρεται κατά κύριο λόγο σε στοιχεία που συλλέγονται από επιχειρήσεις, η έκφραση «ιδίως» φανερώνει ότι πρόκειται για γενική αρχή που εφαρμόζεται και σε άλλα στοιχεία εμπιστευτικού χαρακτήρα (2).

                  2)

                  Συνάγεται επομένως ότι το επαγγελματικό απόρρητο καλύπτει το επιχειρηματικό απόρρητο καθώς και άλλα στοιχεία εμπιστευτικού χαρακτήρα.

                  3)

                  Δεν υπάρχει λόγος να δοθεί διαφορετική ερμηνεία στις έννοιες του επιχειρηματικού απορρήτου και άλλων στοιχείων εμπιστευτικού χαρακτήρα από τη σημασία που προσδίδεται στους όρους αυτούς στο πλαίσιο των διαδικασιών αντιμετώπισης των συμπράξεων και των διαδικασιών στον τομέα των συγκεντρώσεων. Το γεγονός ότι οι παραλήπτες των αποφάσεων που λαμβάνει η Αρχή στο πλαίσιο των παραπάνω διαδικασιών είναι επιχειρήσεις ενώ οι αποφάσεις που συνδέονται με τις διαδικασίες στον τομέα των κρατικών ενισχύσεων απευθύνονται στα κράτη της ΕΖΕΣ δεν αποτελεί εμπόδιο για μια ενιαία προσέγγιση όσον αφορά τον προσδιορισμό των πληροφοριών που μπορούν να συνιστούν επιχειρηματικά απόρρητα ή άλλα στοιχεία εμπιστευτικού χαρακτήρα.

            9Γ.3.1.   Επιχειρηματικό απόρρητο

                  1)

                  Το επιχειρηματικό απόρρητο μπορεί να αφορά μόνο πληροφορίες σχετικές με δραστηριότητα που έχει πραγματική ή δυνητική οικονομική αξία, η αποκάλυψη ή η χρησιμοποίηση των οποίων θα απέφερε ενδεχομένως οικονομικά οφέλη σε άλλες επιχειρήσεις. Αντιπροσωπευτικά παραδείγματα είναι οι μέθοδοι αποτίμησης του κόστους κατασκευής και διανομής, τα μυστικά παραγωγής (ήτοι, μυστικό σχέδιο, φόρμουλα, διεργασία ή εξοπλισμός με εμπορική αξία, που χρησιμοποιούνται για την κατασκευή, την προπαρασκευή, τη σύνθεση ή την επεξεργασία προϊόντων και μπορούν να θεωρηθούν το τελικό προϊόν καινοτομίας ή αξιοσημείωτων προσπαθειών), και οι διεργασίες κατασκευής, οι πηγές ανεφοδιασμού, οι παραγόμενες και πωλούμενες ποσότητες, τα μερίδια αγοράς, οι κατάλογοι πελατών και διανομέων, οι εμπορικές στρατηγικές, η διάρθρωση της τιμής κόστους, η πολιτική πωλήσεων, καθώς και πληροφορίες σχετικές με την εσωτερική οργάνωση της επιχείρησης.

                  2)

                  Καταρχήν το επιχειρηματικό απόρρητο μπορεί να σχετίζεται μόνο με τον αποδέκτη της ενίσχυσης (ή με άλλο τρίτο μέρος) και μπορεί να αφορά μόνο πληροφορίες που υποβάλλει το κράτος της ΕΖΕΣ (ή τρίτο μέρος). Κατά συνέπεια, οι δηλώσεις της ίδιας της Αρχής (στις οποίες εκφράζονται, παραδείγματος χάρη, αμφιβολίες όσον αφορά τη σκοπιμότητα ενός σχεδίου αναδιάρθρωσης) δεν μπορούν να καλύπτονται από το επαγγελματικό απόρρητο.

                  3)

                  Το γεγονός και μόνο ότι η μετάδοση πληροφοριών μπορεί να ζημιώσει μία επιχείρηση δεν συνιστά αφεαυτού επαρκή αιτιολογία για να χαρακτηριστούν οι πληροφορίες αυτές επαγγελματικό απόρρητο. Έτσι, μία απόφαση της Αρχής για κίνηση επίσημης διαδικασίας έρευνας στην περίπτωση ενίσχυσης αναδιάρθρωσης ενδέχεται να προκαλέσει αμφιβολίες για ορισμένες πτυχές του σχεδίου αναδιάρθρωσης βάσει πληροφοριών που έχει λάβει η Αρχή. Ανάλογη απόφαση μπορεί (ακόμη) να επηρεάσει την πιστοληπτική θέση της επιχείρησης. Τούτο δεν οδηγεί, ωστόσο, αναγκαστικά στο συμπέρασμα ότι οι πληροφορίες στις οποίες βασίζεται η απόφαση πρέπει να θεωρηθούν επιχειρηματικά απόρρητα.

                  4)

                  Σε γενικές γραμμές, η Αρχή θα εφαρμόζει τον παρακάτω μη εξαντλητικό κατάλογο κριτηρίων για να αποφαίνεται κατά πόσο μπορεί να θεωρηθεί ότι τα εκάστοτε υπό εξέταση στοιχεία συνιστούν επιχειρηματικό απόρρητο:

                              α)

                              το βαθμό στον οποίο τα στοιχεία είναι γνωστά εκτός της εταιρείας,

                              β)

                              το βαθμό στον οποίο έχουν ληφθεί μέτρα για την προστασία των στοιχείων εντός της εταιρείας, παραδείγματος χάρη, με ρήτρες μη άσκησης ανταγωνισμού ή με συμφωνίες μη γνωστοποίησης που επιβάλλονται σε εργαζόμενους ή αντιπροσώπους, κ.λπ.,

                              γ)

                              την αξία των στοιχείων για την εταιρεία και τους ανταγωνιστές της,

                              δ)

                              τις προσπάθειες που κατέβαλε ή τις επενδύσεις που πραγματοποίησε η επιχείρηση για την απόκτηση αυτών των στοιχείων,

                              ε)

                              τις προσπάθειες που θα πρέπει να καταβάλουν άλλοι για να αποκτήσουν ή να αντιγράψουν τα στοιχεία,

                              στ)

                              το βαθμό προστασίας που παρέχει σε παρόμοια στοιχεία η νομοθεσία του εκάστοτε ενδιαφερόμενου κράτους της ΕΖΕΣ.

                  5)

                  Καταρχήν, η Αρχή εκτιμά ότι τα ακόλουθα στοιχεία δεν καλύπτονται συνήθως από το επαγγελματικό απόρρητο:

                              α)

                              στοιχεία διαθέσιμα στο κοινό, περιλαμβανομένων εκείνων που αποκτώνται μόνον επί πληρωμή μέσω ειδικευμένων υπηρεσιών πληροφοριών ή εκείνων που αποτελούν κοινό κτήμα των ειδικών ενός τομέα (παραδείγματος χάρη οι πληροφορίες που κατέχουν οι μηχανικοί ή οι γιατροί). Ομοίως, ο κύκλος εργασιών δεν θεωρείται κατά κανόνα επιχειρηματικό απόρρητο, δεδομένου ότι πρόκειται για αριθμητικό στοιχείο που δημοσιεύεται στους ετήσιους λογαριασμούς ή γίνεται με άλλο τρόπο γνωστό στην αγορά. Πρέπει να αναφέρονται οι λόγοι της υποβολής αιτήσεων τήρησης απορρήτου για στοιχεία κύκλου εργασιών που δεν δημοσιοποιούνται, ενώ οι αιτήσεις πρέπει να αξιολογούνται κατά περίπτωση. Το γεγονός ότι κάποιες πληροφορίες δεν διατίθενται στο κοινό δεν σημαίνει κατ' ανάγκη ότι μπορεί να θεωρηθούν επαγγελματικό απόρρητο,

                              β)

                              ιστορικά στοιχεία, ιδίως όταν έχει παρέλθει τουλάχιστον μία πενταετία,

                              γ)

                              στατιστικά ή συνολικά μεγέθη,

                              δ)

                              ονόματα των δικαιούχων της ενίσχυσης, τομέας δραστηριότητας, στόχος και ποσό της ενίσχυσης, κ.λπ.

                  6)

                  Εμπεριστατωμένη αιτιολόγηση θα πρέπει να συνοδεύει κάθε αίτημα παρέκκλισης από τις παραπάνω αρχές λόγω εξαιρετικών περιστάσεων.

            9Γ.3.2.   Άλλα στοιχεία εμπιστευτικού χαρακτήρα

                  1)

                  Στις υποθέσεις συμπράξεων και συγκεντρώσεων, στα στοιχεία εμπιστευτικού χαρακτήρα περιλαμβάνονται ορισμένα είδη στοιχείων που κοινοποιούνται στην Αρχή υπό τον όρο τήρησης του απορρήτου (π.χ. μελέτη αγοράς που έχει ανατεθεί από επιχείρηση που συμμετέχει στη διαδικασία και η οποία ανήκει στα περιουσιακά της στοιχεία). Η προσέγγιση αυτή μπορεί να εφαρμοσθεί και στις αποφάσεις για τις κρατικές ενισχύσεις.

                  2)

                  Στον τομέα των κρατικών ενισχύσεων ενδέχεται ωστόσο να υπάρχουν ορισμένα στοιχεία εμπιστευτικού χαρακτήρα τα οποία δεν εμφανίζονται κατ' ανάγκη στις διαδικασίες συμπράξεων και συγκεντρώσεων και αναφέρονται συγκεκριμένα σε κρατικά μυστικά ή σε άλλα στοιχεία εμπιστευτικού χαρακτήρα που αφορούν την οργάνωση του κράτους. Σε γενικές γραμμές, λόγω της υποχρέωσης της Αρχής να αιτιολογεί τις αποφάσεις της και λόγω του αιτήματος για διαφάνεια, παρόμοια στοιχεία μπορούν μόνο σε πολύ εξαιρετικές περιστάσεις να καλύπτονται από το επαγγελματικό απόρρητο. Παραδείγματος χάρη, στοιχεία που αφορούν την οργάνωση και το κόστος των δημόσιων υπηρεσιών δεν θα θεωρούνται κατά κανόνα «άλλα στοιχεία εμπιστευτικού χαρακτήρα» (παρά το γεγονός ότι ενδέχεται να συνιστούν επιχειρηματικό απόρρητο, εφόσον πληρούνται τα κριτήρια που θεσπίζονται στο τμήμα 9Γ.3.1).

            9Γ.4.   Εφαρμοστέα διαδικασία
      9Γ.4.1.   Γενικές αρχές

                  1)

                  Πρωταρχικό καθήκον της Αρχής είναι να συμφιλιώνει δύο αντικρουόμενες υποχρεώσεις, ήτοι την απαίτηση να αιτιολογεί τις αποφάσεις της βάσει του άρθρου 16 της συμφωνίας περί εποπτείας και δικαστηρίου και ως εκ τούτου να εξασφαλίζει ότι οι αποφάσεις της περιλαμβάνουν όλα τα ουσιώδη στοιχεία επί των οποίων βασίζονται, καθώς και την υποχρέωση διαφύλαξης του επαγγελματικού απορρήτου.

                  2)

                  Πέραν της βασικής της υποχρέωσης να αιτιολογεί τις αποφάσεις της, η Αρχή οφείλει να λαμβάνει υπόψη την ανάγκη για αποτελεσματική εφαρμογή των κανόνων περί κρατικών ενισχύσεων (παρέχοντας, μεταξύ άλλων, στα κράτη της ΕΖΕΣ, στους δικαιούχους και στα ενδιαφερόμενα μέρη τη δυνατότητα να σχολιάζουν ή να αμφισβητούν τις αποφάσεις της) και για διαφάνεια της πολιτικής της. Αποτελεί επομένως ύψιστο συμφέρον η δημοσιοποίηση του πλήρους κειμένου των αποφάσεων της. Σε γενικές γραμμές, τα αιτήματα εμπιστευτικής μεταχείρισης μπορούν να ικανοποιηθούν μόνον εφόσον κριθούν απολύτως αναγκαία για την προστασία του επιχειρηματικού απορρήτου ή άλλων στοιχείων εμπιστευτικού χαρακτήρα που χρήζουν ανάλογης προστασίας.

                  3)

                  Τα επιχειρηματικά απόρρητα και άλλα στοιχεία εμπιστευτικού χαρακτήρα δεν χαίρουν πλήρους προστασίας: τούτο σημαίνει π.χ. ότι μπορεί να δημοσιοποιηθούν όταν κριθούν ουσιώδη για την αιτιολόγηση των αποφάσεων της Αρχής. Τούτο σημαίνει ότι τα στοιχεία που απαιτούνται για τον προσδιορισμό ενός μέτρου ενίσχυσης και του δικαιούχου του δεν καλύπτονται κατά κανόνα από το επαγγελματικό απόρρητο. Ομοίως, τα στοιχεία που απαιτούνται για να καταδειχθεί ότι πληρούνται οι όροι του άρθρου 61 της συμφωνίας ΕΟΧ δεν καλύπτονται κατά κανόνα από το επαγγελματικό απόρρητο. Η Αρχή θα πρέπει ωστόσο να εξετάσει με προσοχή, αφού λάβει υπόψη τις ειδικές περιστάσεις, εάν η ανάγκη δημοσίευσης είναι σημαντικότερη από τη ζημία που ενδέχεται να προκληθεί στο ενδιαφερόμενο κράτος της ΕΖΕΣ ή στην ενδιαφερόμενη επιχείρηση.

                  4)

                  Στο δημοσιευόμενο κείμενο της απόφασης της Αρχής είναι δυνατό, για λόγους επαγγελματικού απορρήτου, να υπάρχουν παραλείψεις σε σχέση με το εγκριθέν κείμενο, οπότε σημειώνονται δεόντως τα εδάφια που έχουν παραλειφθεί. Δεν μπορούν να μετακινηθούν παράγραφοι, ούτε να προστεθούν ή να τροποποιηθούν προτάσεις. Εφόσον η Αρχή κρίνει ότι ορισμένα στοιχεία δεν μπορούν να δημοσιοποιηθούν, μπορεί να προστεθεί στην απόφαση υποσημείωση στην οποία παραφράζονται τα μη δημοσιοποιούμενα στοιχεία ή γίνεται αναφορά σε κλίμακα μεγέθους, εάν αυτό κριθεί αναγκαίο για να εξασφαλιστεί η δυνατότητα κατανόησης και η συνοχή της απόφασης.

                  5)

                  Δεν μπορούν να γίνουν δεκτά αιτήματα μη δημοσιοποίησης του πλήρους κειμένου ή σημαντικού μέρους μιας απόφασης στο μέτρο που υπονομεύεται η κατανόηση της αιτιολόγησης της Αρχής.

                  6)

                  Εφόσον υπάρχει καταγγέλων, η Αρχή θα λάβει υπόψη τα συμφέροντά του κατά την παράθεση των λόγων για τους οποίους προέβη στην έκδοση συγκεκριμένης απόφασης, χωρίς να χρειάζεται να κινήσει διαδικασία ενώπιον του Δικαστηρίου (3). Συνεπώς αιτήματα των κρατών της ΕΖΕΣ με τα οποία ζητείται να καλύπτονται από το επαγγελματικό απόρρητο μέρη της απόφασης που αφορούν ανησυχίες των καταγγελλόντων θα πρέπει να είναι δεόντως αιτιολογημένα και πειστικά. Εξάλλου, η Αρχή δεν έχει κατά κανόνα την τάση να αποκαλύπτει στοιχεία τα οποία θεωρείται ότι καλύπτονται από επαγγελματικό απόρρητο, εφόσον υπάρχει υπόνοια ότι η υποβολή της καταγγελίας αποσκοπεί κυρίως στην πρόσβαση στα εν λόγω στοιχεία.

                  7)

                  Τα κράτη της ΕΖΕΣ δεν μπορούν να επικαλούνται το επαγγελματικό απόρρητο και να αρνούνται να προσκομίζουν στην Αρχή στοιχεία τα οποία η τελευταία θεωρεί αναγκαία για την εξέταση των ενισχύσεων. Προς τούτο, γίνεται παραπομπή στη διαδικασία που θεσπίζεται στο πρωτόκολλο 3 της συμφωνίας περί εποπτείας και δικαστηρίου (ιδίως το άρθρο 2 παράγραφος 2, το άρθρο 5 και το άρθρο 10 του μέρους II του πρωτοκόλλου 3).

            9Γ.4.2.   Διαδικασία

                  1)

                  Η Αρχή κοινοποιεί πλέον χωρίς καθυστέρηση τις αποφάσεις της στο ενδιαφερόμενο κράτος της ΕΖΕΣ και του παρέχει τη δυνατότητα να υποδείξει, κατά κανόνα εντός 15 εργάσιμων ημερών, τα στοιχεία που θεωρεί ότι πρέπει να καλυφθούν από την υποχρέωση επαγγελματικού απορρήτου. Μπορεί να χορηγηθεί παράταση της προθεσμίας κατόπιν συμφωνίας της Αρχής με το ενδιαφερόμενο κράτος της ΕΖΕΣ.

                  2)

                  Εάν το ενδιαφερόμενο κράτος της ΕΖΕΣ δεν υποδείξει, εντός της οριζόμενης από την Αρχή προθεσμίας, τα στοιχεία τα οποία πρέπει, κατά τη γνώμη του, να καλύπτονται από το επαγγελματικό απόρρητο, δημοσιεύεται κατά κανόνα ολόκληρο το κείμενο της απόφασης.

                  3)

                  Εάν το κράτος της ΕΖΕΣ επιθυμεί να καλύπτονται ορισμένα στοιχεία από επαγγελματικό απόρρητο, πρέπει να υποδείξει τα επίμαχα σημεία και να αναφέρει συγκεκριμένα τους λόγους για τους οποίους ζητεί τη μη δημοσιοποίηση κάθε επιμέρους σημείου.

                  4)

                  Στη συνέχεια η Αρχή θα εξετάσει το αίτημα του κράτους της ΕΖΕΣ. Εάν η Αρχή δεν αποδέχεται ότι ορισμένα μέρη της απόφασης καλύπτονται από την υποχρέωση επαγγελματικού απορρήτου, παραθέτει τους λόγους για τους οποίους τα μέρη αυτά δεν μπορούν, κατά τη γνώμη της, να παραλειφθούν από το προς δημοσίευση κείμενο της απόφασης. Εάν το κράτος της ΕΖΕΣ δεν αιτιολογήσει ικανοποιητικά το αίτημά του (π.χ. η αιτιολογία δεν έχει καμία σχέση με το θέμα ή είναι εσφαλμένη), η Αρχή δεν χρειάζεται να διευκρινίσει περαιτέρω τους λόγους για τους οποίους δεν μπορούν τα μέρη αυτά να παραλειφθούν από το προς δημοσίευση κείμενο της απόφασης και αρκείται να αναφέρει την απουσία επαρκούς αιτιολόγησης.

                  5)

                  Εάν η Αρχή αποδεχθεί ότι ορισμένα μέρη καλύπτονται από επαγγελματικό απόρρητο χωρίς να συμφωνεί πλήρως με το αίτημα του κράτους της ΕΖΕΣ, του κοινοποιεί την απόφασή της και παρουσιάζει το νέο σχέδιο, αναφέροντας τα μέρη τα οποία έχουν παραλειφθεί. Εάν η Αρχή αποδεχθεί ότι τα υποδειχθέντα από το κράτος της ΕΖΕΣ μέρη καλύπτονται από επαγγελματικό απόρρητο, το κείμενο της απόφασης θα δημοσιευθεί σύμφωνα με το άρθρο 26 του πρωτοκόλλου 3 της συμφωνίας περί εποπτείας και δικαστηρίου, με παράλειψη των μερών που καλύπτονται από επαγγελματικό απόρρητο. Οι παραλείψεις αυτές σημειώνονται στο κείμενο (4).

                  6)

                  Μετά την παραλαβή της απόφασης της Αρχής στην οποία αναφέρονται οι λόγοι της άρνησής της να δεχθεί τη μη δημοσιοποίηση ορισμένων τμημάτων της απόφασης, το κράτος της ΕΖΕΣ έχει στη διάθεσή του 15 εργάσιμες ημέρες για να απαντήσει και να προσκομίσει συμπληρωματικά στοιχεία για τη στήριξη του αιτήματός του.

                  7)

                  Εάν το κράτος της ΕΖΕΣ δεν αντιδράσει εντός της οριζόμενης από την Αρχή προθεσμίας, η Αρχή δημοσιεύει την απόφαση, όπως αναφέρεται στην απάντησή της στο αρχικό αίτημα του κράτους της ΕΖΕΣ.

                  8)

                  Εάν το κράτος της ΕΖΕΣ υποβάλει τυχόν συμπληρωματικά στοιχεία εντός της οριζόμενης προθεσμίας, τα εν λόγω στοιχεία εξετάζονται πάραυτα από την Αρχή. Εάν η Αρχή δεχθεί ότι τα μέρη που υπέδειξε το κράτος της ΕΖΕΣ καλύπτονται από επαγγελματικό απόρρητο, το κείμενο της απόφασης θα δημοσιευθεί όπως αναφέρεται παραπάνω.

                  9)

                  Εφόσον δεν είναι δυνατή η επίτευξη συμφωνίας, η Αρχή προβαίνει αμέσως στη δημοσίευση της απόφασης για κίνηση επίσημης διαδικασίας έρευνας. Ανάλογες αποφάσεις πρέπει να αναφέρουν συνοπτικά τα σημαντικότερα πραγματικά και νομικά περιστατικά, να περιλαμβάνουν προσωρινή εκτίμηση του χαρακτήρα του σχεδιαζόμενου μέτρου ως ενίσχυσης και να εκθέτουν τις αμφιβολίες όσον αφορά το συμβιβάσιμο του μέτρου με την κοινή αγορά. Εξυπακούεται ότι η απόφαση αυτή πρέπει να περιλαμβάνει ορισμένα ουσιώδη στοιχεία ώστε να παρέχεται σε τρίτους ενδιαφερόμενους και στα άλλα κράτη της ΕΖΕΣ η δυνατότητα να υποβάλλουν επωφελώς τις παρατηρήσεις τους. Το χρέος της Αρχής να παρέχει αυτά τα ουσιώδη στοιχεία υπερισχύει κάθε αιτήματος προστασίας του επιχειρηματικού απορρήτου ή άλλων στοιχείων εμπιστευτικού χαρακτήρα. Εξάλλου, είναι προς το συμφέρον του δικαιούχου καθώς και των ενδιαφερόμενων μερών να έχουν την ταχύτερη δυνατή πρόσβαση στη σχετική απόφαση. Κάθε καθυστέρηση θέτει σε κίνδυνο τη διαδικασία ελέγχου των κρατικών ενισχύσεων.

                  10)

                  Σε περίπτωση που δεν καταστεί δυνατή η επίτευξη συμφωνίας όσον αφορά αιτήματα για τήρηση του επαγγελματικού απόρρητου σε σχέση με ορισμένα στοιχεία που περιλαμβάνονται σε αποφάσεις περί μη διατύπωσης αντιρρήσεων και σε αποφάσεις για περάτωση της επίσημης διαδικασίας έρευνας, η Αρχή θα κοινοποιεί στο κράτος της ΕΖΕΣ την τελική της απόφαση μαζί με το κείμενο που πρόκειται να δημοσιεύσει, παρέχοντάς του επιπλέον προθεσμία 15 εργάσιμων ημερών για να απαντήσει. Εάν δεν κρίνει ικανοποιητική την απάντηση, η Αρχή προβαίνει σε δημοσίευση του κειμένου της απόφασης.

                  11)

                  Η Αρχή επί του παρόντος αναθεωρεί τα έντυπα κοινοποίησης των κρατικών ενισχύσεων. Για να αποφευχθεί η περιττή αλληλογραφία με τα κράτη της ΕΖΕΣ και η καθυστέρηση στη δημοσίευση των αποφάσεων, η Αρχή σκοπεύει στο μέλλον να περιλάβει στα έντυπα ερώτηση στην οποία θα ζητείται να απαντηθεί εάν η κοινοποίηση περιλαμβάνει στοιχεία που δεν πρέπει να δημοσιευθούν, καθώς και σχετική αιτιολόγηση. Μόνον εάν η απάντηση είναι θετική, η Αρχή θα τηρεί αλληλογραφία με το κράτος της ΕΖΕΣ για ειδικές περιπτώσεις. Ομοίως, εάν η Αρχή ζητήσει συμπληρωματικά στοιχεία, το κράτος της ΕΖΕΣ θα πρέπει, κατά τη στιγμή της υποβολής των ζητηθέντων στοιχείων να υποδείξει εάν τα στοιχεία αυτά δεν πρέπει να δημοσιευθούν, καθώς και τους λόγους για τη μη δημοσιοποίησή τους. Εάν η Αρχή χρησιμοποιήσει στην απόφασή της τα στοιχεία που έχουν επισημανθεί από το κράτος της ΕΖΕΣ, θα κοινοποιήσει την εκδοθείσα απόφαση στο κράτος αυτό διασαφηνίζοντας τους λόγους για τους οποίους, κατά την άποψή της, δεν μπορούν τα στοιχεία αυτά να παραλειφθούν από το κείμενο της απόφασης που προορίζεται για το κοινό, όπως αναφέρεται παραπάνω.

                  12)

                  Άπαξ και καταλήξει η Αρχή στο κείμενο που πρόκειται να δημοσιεύσει και κοινοποιήσει την τελική της απόφαση στο κράτος της ΕΖΕΣ, εναπόκειται στο κράτος αυτό να αποφασίσει εάν θα προσφύγει στις δικαστικές διαδικασίες που έχει στη διάθεσή του, μεταξύ των οπίων η λήψη προσωρινών μέτρων, εντός της προθεσμίας που προβλέπεται στο άρθρο 36 της συμφωνίας περί εποπτείας και δικαστηρίου.

            9Γ.4.3.   Τρίτα μέρη

                  1)

                  Οι παρούσες κατευθυντήριες γραμμές εφαρμόζονται, τηρουμένων των αναλογιών, σε περίπτωση που τρίτα μέρη πέραν του ενδιαφερόμενου κράτους της ΕΖΕΣ (π.χ. καταγγέλοντες, άλλα κράτη της ΕΖΕΣ ή ο δικαιούχος) υποβάλουν στοιχεία στο πλαίσιο των διαδικασιών χορήγησης κρατικής ενίσχυσης.

            9Γ.4.4.   Άμεση εφαρμογή

                  1)

                  Οι παρούσες κατευθυντήριες γραμμές δεν μπορούν και δεν πρέπει να θεσπίζουν δεσμευτικούς νομικούς κανόνες. Απλώς προκαθορίζουν, προς όφελος των υγιών διοικητικών διαδικασιών, τους τρόπους με τους οποίους πρέπει να χειρίζεται η Αρχή το θέμα του απορρήτου στις διαδικασίες που σχετίζονται με τις κρατικές ενισχύσεις. Γενικός κανόνας είναι ότι εάν δεν μπορεί να επιτευχθεί συμφωνία, η απόφαση της δημοσίευσης μπορεί να αποτελέσει αντικείμενο ειδικής δικαστικής διαδικασίας. Δεδομένου ότι οι παρούσες κατευθυντήριες γραμμές αφορούν απλώς διαδικαστικά ζητήματα (και σε μεγάλο βαθμό περιγράφουν υφιστάμενες πρακτικές), οι κατευθυντήριες αυτές γραμμές εφαρμόζονται άμεσα, μεταξύ άλλων και στις αποφάσεις περί μη διατύπωσης αντιρρήσεων (5) που έχουν εκδοθεί πριν από την έναρξη ισχύος των τροποποιήσεων (6) του πρωτοκόλλου 3 της συμφωνίας περί εποπτείας και δικαστηρίου, στις οποίες επιθυμούν να έχουν πρόσβαση τρίτα μέρη.

         (1)  Πρέπει να σημειωθεί ότι στις 28.8.2003 τέθηκαν σε ισχύ οι τροποποιήσεις στο πρωτόκολλο 3 της συμφωνίας περί εποπτείας και δικαστηρίου, οι οποίες έγιναν μετά από συμφωνία που επήλθε μεταξύ των κρατών της ΕΖΕΣ στις 10.12.2001 και αφορούν τροποποιήσεις του πρωτοκόλλου 3 της συμφωνίας μεταξύ των κρατών της ΕΖΕΣ για την ίδρυση μιας εποπτεύουσας αρχής και ενός δικαστηρίου. Οι τροποποιήσεις αυτές ενσωμάτωσαν στο πρωτόκολλο 3 τον «κανονισμό (ΕΚ) αριθ. 659/1999 του Συμβουλίου, της 22.3.1999, για τη θέσπιση λεπτομερών κανόνων εφαρμογής του [πρώην] άρθρου 93 της Συνθήκης».

         (2)  Υπόθεση 145/83 Adams κατά Επιτροπής [1985] Συλ. 3539, παράγραφος 34, και υπόθεση T-353/94 Postbank κατά Επιτροπής [1996] Συλ. II-921, παράγραφος 86.

         (3)  Υπόθεση C-367/95 P Επιτροπή κατά Sytraval [Συλ.] 1998, I-1719, παράγραφος 64.

         (4)  Χρησιμοποιώντας αγκύλες […] και υποσημείωση στην οποία αναγράφεται: «στοιχεία που καλύπτονται από το επαγγελματικό απόρρητο».

         (5)  Οι αποφάσεις για κίνηση επίσημης διαδικασίας έρευνας και οι τελικές αποφάσεις που εκδόθηκαν πριν από την ημερομηνία αυτή είχαν ήδη δημοσιευθεί πλήρεις στην Επίσημη Εφημερίδα των Ευρωπαϊκών Κοινοτήτων (η οποία, από τη θέση σε ισχύ της συνθήκης της Νίκαιας, μετονομάσθηκε σε Επίσημη Εφημερίδα της Ευρωπαίκής Ένωσης). Προ της δημοσίευσης τα κράτη της ΕΖΕΣ μπορούσαν να αναφέρουν εάν κάποια στοιχεία καλύπτονταν από το επαγγελματικό απόρρητο.

         (6)  Βλ. Υποσημείωση 1.


title: 2011/199/ΕΕ: Απόφαση του Ευρωπαϊκού Συμβουλίου, της 25ης Μαρτίου 2011 , που τροποποιεί το άρθρο 136 της συνθήκης για τη λειτουργία της Ευρωπαϊκής Ένωσης σχετικά με μηχανισμό σταθερότητας για τα κράτη μέλη με νόμισμα το ευρώ

text:
               6.4.2011

               EL

               Επίσημη Εφημερίδα της Ευρωπαϊκής Ένωσης

               L 91/1

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ
   της 25ης Μαρτίου 2011
   που τροποποιεί το άρθρο 136 της συνθήκης για τη λειτουργία της Ευρωπαϊκής Ένωσης σχετικά με μηχανισμό σταθερότητας για τα κράτη μέλη με νόμισμα το ευρώ
   (2011/199/ΕΕ)
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 48 παράγραφος 6,
   Έχοντας υπόψη την πρόταση αναθεώρησης του άρθρου 136 της συνθήκης για τη λειτουργία της Ευρωπαϊκής Ένωσης την οποία υπέβαλε στο Ευρωπαϊκό Συμβούλιο η βελγική κυβέρνηση στις 16 Δεκεμβρίου 2010,
   Έχοντας υπόψη τη γνώμη του Ευρωπαϊκού Κοινοβουλίου (1),
   Έχοντας υπόψη τη γνώμη της Ευρωπαϊκής Επιτροπής (2),
   Έχοντας λάβει τη γνώμη της Ευρωπαϊκής Κεντρικής Τράπεζας (3),
   Εκτιμώντας τα ακόλουθα:

               (1)

               Το άρθρο 48 παράγραφος 6 της συνθήκης για την Ευρωπαϊκή Ένωση (ΣΕΕ) επιτρέπει στο Ευρωπαϊκό Συμβούλιο, εφόσον αυτό αποφανθεί ομόφωνα ύστερα από διαβούλευση με το Ευρωπαϊκό Κοινοβούλιο, την Επιτροπή και, σε ορισμένες περιπτώσεις, την Ευρωπαϊκή Κεντρική Τράπεζα, να εκδώσει απόφαση, η να οποία να τροποποιεί, εν όλω ή εν μέρει, τις διατάξεις του τρίτου μέρους της συνθήκης για τη λειτουργία της Ευρωπαϊκής Ένωσης (ΣΛΕΕ). Η απόφαση αυτή δεν μπορεί να αυξάνει τις αρμοδιότητες που ανατίθενται στην Ένωση βάσει των συνθηκών και τίθεται σε ισχύ μόνο μετά την έγκρισή της από τα κράτη μέλη, σύμφωνα με τους αντίστοιχους συνταγματικούς κανόνες τους.

               (2)

               Κατά τη σύνοδο του Ευρωπαϊκού Συμβουλίου στις 28 και 29 Οκτωβρίου 2010, οι αρχηγοί κρατών ή κυβερνήσεων συμφώνησαν ότι είναι αναγκαίο τα κράτη μέλη να θεσπίσουν μόνιμο μηχανισμό για την αντιμετώπιση κρίσεων προκειμένου να διασφαλίζεται η χρηματοοικονομική σταθερότητα της ζώνης του ευρώ στο σύνολό της και κάλεσαν τον πρόεδρο του Ευρωπαϊκού Συμβουλίου να διενεργήσει διαβουλεύσεις με τα μέλη του Ευρωπαϊκού Συμβουλίου για μια περιορισμένη τροποποίηση της συνθήκης η οποία απαιτείται προς τον σκοπό αυτό.

               (3)

               Στις 16 Δεκεμβρίου 2010, η βελγική κυβέρνηση υπέβαλε, σύμφωνα με το άρθρο 48 παράγραφος 6 πρώτο εδάφιο της ΣΕΕ, πρόταση αναθεώρησης του άρθρου 136 της ΣΛΕΕ με την οποία προστίθεται παράγραφος σύμφωνα με την οποία τα κράτη μέλη με νόμισμα το ευρώ μπορούν να θεσπίσουν μηχανισμό σταθερότητας ο οποίος ενεργοποιείται εφόσον κρίνεται απαραίτητο προκειμένου να διασφαλίζεται η σταθερότητα της ζώνης του ευρώ στο σύνολό της, επισημαίνεται δε ότι η παροχή τυχόν απαιτούμενης χρηματοοικονομικής συνδρομής δυνάμει του μηχανισμού θα υπόκειται σε αυστηρούς όρους. Το Ευρωπαϊκό Συμβούλιο ενέκρινε ταυτοχρόνως συμπεράσματα ως προς τον μελλοντικό μηχανισμό σταθερότητας (παράγραφοι 1 έως 4).

               (4)

               Ο μηχανισμός σταθερότητας θα παράσχει το απαραίτητο εργαλείο για την αντιμετώπιση καταστάσεων που θέτουν σε κίνδυνο τη χρηματοοικονομική σταθερότητα της ζώνης του ευρώ στο σύνολό της, όπως συνέβη το 2010, και θα συνδράμει, συνεπώς, στη διατήρηση της οικονομικής και χρηματοοικονομικής σταθερότητας της ίδιας της Ένωσης. Κατά τη σύνοδό του στις 16 και 17 Δεκεμβρίου 2010, το Ευρωπαϊκό Συμβούλιο συμφώνησε ότι, καθόσον ο παρών μηχανισμός προορίζεται να διασφαλίσει τη χρηματοοικονομική σταθερότητα της ζώνης του ευρώ στο σύνολό της, το άρθρο 122 παράγραφος 2 της ΣΛΕΕ δεν θα απαιτείται πλέον για τους σκοπούς αυτούς. Ως εκ τούτου, οι αρχηγοί κρατών ή κυβερνήσεων συμφώνησαν ότι δεν θα πρέπει να χρησιμοποιηθεί για τους σκοπούς αυτούς.

               (5)

               Στις 16 Δεκεμβρίου 2010, το Ευρωπαϊκό Συμβούλιο αποφάσισε να διαβουλευθεί, σύμφωνα με το άρθρο 48 παράγραφος 6 δεύτερο εδάφιο της ΣΕΕ, με το Ευρωπαϊκό Κοινοβούλιο και την Επιτροπή σχετικά με την πρόταση. Αποφάσισε επίσης να διαβουλευθεί με την Ευρωπαϊκή Κεντρική Τράπεζα. Το Ευρωπαϊκό Κοινοβούλιο (1), η Επιτροπή (2) και η Ευρωπαϊκή Κεντρική Τράπεζα (3), αντιστοίχως, εξέδωσαν γνώμες σχετικά με την πρόταση.

               (6)

               Η τροποποίηση αφορά διάταξη του τρίτου μέρους της ΣΛΕΕ και δεν αυξάνει τις αρμοδιότητες που ανατίθενται στην Ένωση βάσει των συνθηκών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Προστίθεται η ακόλουθη παράγραφος στο άρθρο 136 της συνθήκης για τη λειτουργία της Ευρωπαϊκής Ένωσης:

      «3.   Τα κράτη μέλη με νόμισμα το ευρώ μπορούν να θεσπίσουν μηχανισμό σταθερότητας ο οποίος θα ενεργοποιείται εφόσον κρίνεται απαραίτητο προκειμένου να διασφαλίζεται η σταθερότητα της ζώνης του ευρώ στο σύνολό της. Η παροχή τυχόν απαιτούμενης χρηματοοικονομικής συνδρομής δυνάμει του μηχανισμού θα υπόκειται σε αυστηρούς όρους.».

   Άρθρο 2
   Τα κράτη μέλη κοινοποιούν αμελλητί στον Γενικό Γραμματέα του Συμβουλίου την ολοκλήρωση των διαδικασιών έγκρισης της παρούσας απόφασης σύμφωνα με τους αντίστοιχους συνταγματικούς κανόνες τους.
   Η παρούσα απόφαση αρχίζει να ισχύει την 1η Ιανουαρίου 2013, υπό την προϋπόθεση ότι θα έχουν παραληφθεί όλες οι αναφερόμενες στην πρώτη παράγραφο κοινοποιήσεις, ή, άλλως, την πρώτη ημέρα του μήνα που έπεται της παραλαβής της τελευταίας από τις κοινοποιήσεις που αναφέρονται στην πρώτη παράγραφο.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Μαρτίου 2011.

            Για το Ευρωπαϊκό Συμβούλιο

            Ο Πρόεδρος

         H. VAN ROMPUY

      (1)  Γνώμη της 23ης Μαρτίου 2011 (δεν έχει ακόμα δημοσιευθεί στην Επίσημη Εφημερίδα).

      (2)  Γνώμη της 15ης Φεβρουαρίου 2011 (δεν έχει ακόμα δημοσιευθεί στην Επίσημη Εφημερίδα).

      (3)  Γνώμη της 17ης Μαρτίου 2011 (δεν έχει ακόμα δημοσιευθεί στην Επίσημη Εφημερίδα).


title: 2007/818/ΕΚ: Απόφαση του Συμβούλιου, της 8ης Νοεμβρίου 2007 , για τη σύναψη της συμφωνίας επανεισδοχής μεταξύ της Ευρωπαϊκής Κοινότητας και της Δημοκρατίας του Μαυροβουνίου προσώπων που διαμένουν χωρίς άδεια

text:
               19.12.2007

               EL

               Επίσημη Εφημερίδα της Ευρωπαϊκής Ένωσης

               L 334/25

         ΑΠΌΦΑΣΗ ΤΟΥ ΣΥΜΒΟΫΛΙΟΥ
   της 8ης Νοεμβρίου 2007
   για τη σύναψη της συμφωνίας επανεισδοχής μεταξύ της Ευρωπαϊκής Κοινότητας και της Δημοκρατίας του Μαυροβουνίου προσώπων που διαμένουν χωρίς άδεια
   (2007/818/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 63 παράγραφος 3 στοιχείο β), σε συνδυασμό με το άρθρο 300 παράγραφος 2 πρώτο εδάφιο πρώτη περίοδος και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η Επιτροπή διαπραγματεύθηκε εξ ονόματος της Ευρωπαϊκής Κοινότητας συμφωνία επανεισδοχής με τη Δημοκρατία του Μαυροβουνίου των προσώπων που διαμένουν χωρίς άδεια.

               (2)

               Η συμφωνία υπογράφηκε, εξ ονόματος της Ευρωπαϊκής Κοινότητας, στις 18 Σεπτεμβρίου 2007, με την επιφύλαξη ενδεχόμενης σύναψής της σε μεταγενέστερη ημερομηνία, σύμφωνα με την απόφαση του Συμβουλίου της 18ης Σεπτεμβρίου 2007.

               (3)

               Η παρούσα συμφωνία θα πρέπει να εγκριθεί.

               (4)

               Η συμφωνία ιδρύει μεικτή επιτροπή επανεισδοχής, η οποία μπορεί να θεσπίσει τον εσωτερικό κανονισμό της. Είναι σκόπιμο να προβλεφθεί απλουστευμένη διαδικασία υιοθέτησης της κοινοτικής θέσης στη συγκεκριμένη περίπτωση.

               (5)

               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο ανακοίνωσε την επιθυμία του να συμμετάσχει στην έκδοση και εφαρμογή της παρούσας απόφασης.

               (6)

               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και με την επιφύλαξη του άρθρου 4 του πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται απ’ αυτήν ούτε υπόκειται στην εφαρμογή της.

               (7)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται απ’ αυτήν ούτε υπόκειται στην εφαρμογή της,

         ΑΠΟΦΑΣΙΖΕΙ:
   Άρθρο 1
   Εγκρίνεται εξ ονόματος της Κοινότητας η συμφωνία επανεισδοχής μεταξύ της Ευρωπαϊκής Κοινότητας και της Δημοκρατίας του Μαυροβουνίου προσώπων που διαμένουν χωρίς άδεια.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 22 παράγραφος 2 της συμφωνίας (2).
   Άρθρο 3
   Η Επιτροπή εκπροσωπεί την Κοινότητα στη μεικτή επιτροπή επανεισδοχής που συνιστάται σύμφωνα με το άρθρο 18 της συμφωνίας.
   Άρθρο 4
   Η θέση της Κοινότητας στο πλαίσιο της μεικτής επιτροπής επανεισδοχής όσον αφορά τη θέσπιση του εσωτερικού της κανονισμού, που προβλέπεται στο άρθρο 18 παράγραφος 5 της συμφωνίας, καθορίζεται από την Επιτροπή έπειτα από διαβούλευση με την ειδική επιτροπή που ορίζει το Συμβούλιο.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Νοεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  Γνώμη που διατυπώθηκε στις 24 Οκτωβρίου 2007(δεν έχει δημοσιευθεί ακόμα στην ΕΕ).

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   ΣΥΜΦΩΝΊΑ
   μεταξύ της Ευρωπαϊκής Κοινότητας και της Δημοκρατίας του Μαυροβουνίου για την επανεισδοχή προσώπων που διαμένουν χωρίς άδεια
   ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ,
   Η ΕΥΡΩΠΑΪΚΗ ΚΟΙΝΟΤΗΤΑ, εφεξής «Κοινότητα»,
   και
   Η ΔΗΜΟΚΡΑΤΙΑ ΤΟΥ ΜΑΥΡΟΒΟΥΝΙΟΥ, εφεξής «Μαυροβούνιο»,
   ΑΠΟΦΑΣΙΣΜΕΝΕΣ να ενισχύσουν τη συνεργασία τους για να καταπολεμήσουν αποτελεσματικότερα την παράνομη μετανάστευση,
   ΕΠΙΘΥΜΩΝΤΑΣ να θεσπίσουν, μέσω της παρούσας συμφωνίας και σε αμοιβαία βάση, ταχείες και αποτελεσματικές διαδικασίες για την εξακρίβωση της ταυτότητας και την ασφαλή και ομαλή επιστροφή προσώπων τα οποία δεν πληρούν –ή δεν πληρούν πλέον– τις προϋποθέσεις για την είσοδο, την παρουσία ή την παραμονή στα εδάφη του Μαυροβουνίου ή ενός από τα κράτη μέλη της Ευρωπαϊκής Ένωσης, και για να διευκολύνουν τη διέλευση αυτών των προσώπων με πνεύμα συνεργασίας·
   ΤΟΝΙΖΟΝΤΑΣ ότι η παρούσα συμφωνία δεν θίγει τα δικαιώματα, τις υποχρεώσεις και τις αρμοδιότητες της Κοινότητας, των κρατών μελών της Ευρωπαϊκής Ένωσης και του Μαυροβουνίου, που απορρέουν από το διεθνές δίκαιο, και ιδίως από την ευρωπαϊκή σύμβαση της 4ης Νοεμβρίου 1950 για την προάσπιση των δικαιωμάτων του ανθρώπου και των θεμελιωδών ελευθεριών και τη σύμβαση της 28ης Ιουλίου 1951 σχετικά με το καθεστώς των προσφύγων·
   ΕΚΤΙΜΩΝΤΑΣ ότι οι διατάξεις της παρούσας συμφωνίας, η οποία εμπίπτει στο πεδίο εφαρμογής του τίτλου IV της συνθήκης για την ίδρυση της Ευρωπαϊκής Κοινότητας, δεν εφαρμόζονται στο Βασίλειο της Δανίας, σύμφωνα με το πρωτόκολλο για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Ορισμοί
   Για τους σκοπούς της παρούσας συμφωνίας, νοούνται ως:

               α)

               «συμβαλλόμενα μέρη»: το Μαυροβούνιο και η Κοινότητα·

               β)

               «υπήκοος του Μαυροβουνίου» ή «μαυροβούνιος υπήκοος»: κάθε πρόσωπο που έχει την ιθαγένεια της Δημοκρατίας του Μαυροβουνίου σύμφωνα με τη νομοθεσία της·

               γ)

               «υπήκοος κράτους μέλους»: κάθε πρόσωπο το οποίο έχει την ιθαγένεια –όπως αυτή ορίζεται για τους κοινοτικούς σκοπούς– ενός κράτους μέλους·

               δ)

               «κράτος μέλος»: κάθε κράτος μέλος της Ευρωπαϊκής Ένωσης, με εξαίρεση το Βασίλειο της Δανίας·

               ε)

               «υπήκοος τρίτης χώρας»: κάθε πρόσωπο το οποίο έχει ιθαγένεια διαφορετική από την ιθαγένεια του Μαυροβουνίου ή ενός κράτους μέλους·

               στ)

               «άπατρις»: κάθε πρόσωπο το οποίο δεν έχει ιθαγένεια·

               ζ)

               «άδεια παραμονής»: άδεια οποιουδήποτε τύπου που εκδίδεται από το Μαυροβούνιο ή από κράτος μέλος και η οποία επιτρέπει σε ένα πρόσωπο να διαμένει στο έδαφος της οικείας χώρας. Δεν περιλαμβάνονται οι προσωρινές άδειες παραμονής στην οικεία επικράτεια που συνδυάζονται με την εξέταση αίτησης για παροχή ασύλου ή για χορήγηση άδειας παραμονής·

               η)

               «θεώρηση»: άδεια που εκδίδεται ή απόφαση που λαμβάνεται από το Μαυροβούνιο ή από κράτος μέλος και η οποία απαιτείται για την είσοδο στην οικεία επικράτεια ή για τη διέλευση μέσω αυτής. Δεν περιλαμβάνονται οι θεωρήσεις διέλευσης από αερολιμένα·

               θ)

               «αιτούν κράτος»: το κράτος (το Μαυροβούνιο ή ένα κράτος μέλος) το οποίο υποβάλλει αίτηση επανεισδοχής σύμφωνα το άρθρο 7 ή αίτηση διέλευσης σύμφωνα με το άρθρο 14 της παρούσας συμφωνίας·

               ι)

               «κράτος στο οποίο απευθύνεται η αίτηση»: το κράτος (το Μαυροβούνιο ή ένα κράτος μέλος) στο οποίο απευθύνεται αίτηση επανεισδοχής σύμφωνα με το άρθρο 7 ή αίτηση διέλευσης σύμφωνα με το άρθρο 14 της παρούσας συμφωνίας·

               ια)

               «αρμόδια αρχή»: κάθε εθνική αρχή του Μαυροβουνίου ή ενός κράτους μέλους η οποία είναι επιφορτισμένη με την εφαρμογή της παρούσας συμφωνίας σύμφωνα με το άρθρο 19 παράγραφος 1 στοιχείο α) αυτής·

               ιβ)

               «διέλευση»: η διέλευση υπηκόου τρίτης χώρας ή απάτριδος μέσω της επικράτειας του κράτους στο οποίο απευθύνεται η αίτηση, ενώ ταξιδεύει από το αιτούν κράτος προς τη χώρα προορισμού.

               ιγ)

               «επανεισδοχή»: η μεταγωγή από το αιτούν κράτος και η αποδοχή από το κράτος στο οποίο απευθύνεται η αίτηση, προσώπων (υπηκόων του κράτους στο οποίο απευθύνεται η αίτηση, υπηκόων τρίτων χωρών ή απάτριδων), τα οποία έχουν συλληφθεί να εισέρχονται παράνομα, να είναι παρόντα παράνομα ή να διαμένουν παράνομα στο αιτούν κράτος, σύμφωνα με τις διατάξεις της παρούσας συμφωνίας.

         ΤΜΗΜΑ I
   ΥΠΟΧΡΕΩΣΕΙΣ ΤΟΥ ΜΑΥΡΟΒΟΥΝΙΟΥ ΟΣΟΝ ΑΦΟΡΑ ΤΗΝ ΕΠΑΝΕΙΣΔΟΧΗ
   Άρθρο 2
   Επανεισδοχή μαυροβούνιων υπηκόων
   1.   Το Μαυροβούνιο επιτρέπει την επανεισδοχή, κατόπιν αιτήσεως κράτους μέλους και χωρίς άλλες διατυπώσεις πέραν εκείνων που καθορίζονται στην παρούσα συμφωνία, όλων των προσώπων τα οποία δεν πληρούν –ή δεν πληρούν πλέον– τις ισχύουσες προϋποθέσεις για την είσοδο, την παρουσία ή τη διαμονή στο έδαφος του αιτούντος κράτους μέλους, υπό την προϋπόθεση ότι αποδεικνύεται ή μπορεί να εκτιμηθεί βάσιμα, από εκ πρώτης όψεως αποδεικτικά στοιχεία που υποβάλλονται, ότι πρόκειται για μαυροβούνιους υπηκόους.
   2.   Το Μαυροβούνιο επιτρέπει επίσης την επανεισδοχή:

               —

               των ανήλικων άγαμων τέκνων των προσώπων που αναφέρονται στην παράγραφο 1, ανεξάρτητα από τον τόπο γέννησης ή την ιθαγένειά τους, εκτός αν έχουν ανεξάρτητο δικαίωμα διαμονής στο αιτούν κράτος μέλος,

               —

               των συζύγων, που έχουν άλλη ιθαγένεια, των προσώπων που αναφέρονται στην παράγραφο 1, με την προϋπόθεση ότι έχουν δικαίωμα εισόδου και διαμονής ή λαμβάνουν το δικαίωμα εισόδου και διαμονής στο έδαφος του Μαυροβουνίου, εκτός αν έχουν ανεξάρτητο δικαίωμα διαμονής στο αιτούν κράτος μέλος.

         3.   Το Μαυροβούνιο επιτρέπει επίσης την επανεισδοχή κάθε προσώπου από το οποίο έχει αφαιρεθεί ή το οποίο έχει παραιτηθεί από την ιθαγένεια του Μαυροβουνίου από τη στιγμή της εισόδου του στο έδαφος κράτους μέλους, εκτός αν το συγκεκριμένο πρόσωπο έχει λάβει τουλάχιστον διαβεβαίωση πολιτογράφησης από κράτος μέλος.
   4.   Αν το Μαυροβούνιο απαντήσει θετικά στην αίτηση επανεισδοχής, η αρμόδια διπλωματική αποστολή ή το αρμόδιο προξενικό γραφείο του Μαυροβουνίου εκδίδει αμέσως, και το πολύ εντός τριών εργάσιμων ημερών, το απαραίτητο ταξιδιωτικό έγγραφο για την επιστροφή του προς επανεισδοχή προσώπου, με διάρκεια ισχύος τουλάχιστον τριών μηνών. Αν, για νομικούς ή πραγματικούς λόγους, το συγκεκριμένο πρόσωπο δεν μπορεί να μεταχθεί εντός της περιόδου ισχύος του ταξιδιωτικού εγγράφου που εκδόθηκε αρχικά, η αρμόδια διπλωματική αποστολή ή το αρμόδιο προξενικό γραφείο του Μαυροβουνίου εκδίδει εντός δεκατεσσάρων ημερολογιακών ημερών νέο ταξιδιωτικό έγγραφο με την ίδια διάρκεια ισχύος. Αν, εντός δεκατεσσάρων ημερολογιακών ημερών, το Μαυροβούνιο δεν έχει εκδώσει το νέο ταξιδιωτικό έγγραφο, τότε θεωρείται ότι αποδέχεται τη χρήση του τυποποιημένου ταξιδιωτικού εγγράφου της ΕΕ το οποίο προβλέπεται σε περιπτώσεις απομάκρυνσης/απέλασης (1).
   5.   Αν το προς επανεισδοχή πρόσωπο κατέχει, εκτός από την ιθαγένεια του Μαυροβουνίου, και την ιθαγένεια τρίτου κράτους, το αιτούν κράτος μέλος λαμβάνει υπόψη του την επιθυμία του προσώπου να επιστρέψει στο κράτος της επιλογής του.
   Άρθρο 3
   Επανεισδοχή υπηκόων τρίτων χωρών και απάτριδων
   1.   Το Μαυροβούνιο επιτρέπει την επανεισδοχή, κατόπιν αιτήσεως κράτους μέλους και χωρίς άλλες διατυπώσεις πέραν εκείνων που καθορίζονται στην παρούσα συμφωνία, όλων των υπηκόων τρίτων χωρών ή απάτριδων οι οποίοι δεν πληρούν –ή δεν πληρούν πλέον– τις ισχύουσες προϋποθέσεις για την είσοδο, την παρουσία ή τη διαμονή στο έδαφος του αιτούντος κράτους μέλους, υπό την προϋπόθεση ότι αποδεικνύεται ή μπορεί να εκτιμηθεί βάσιμα, από εκ πρώτης όψεως αποδεικτικά στοιχεία που υποβάλλονται, ότι τα πρόσωπα αυτά:

               α)

               κατέχουν –ή κατείχαν κατά τη στιγμή της εισόδου– έγκυρη θεώρηση ή άδεια παραμονής που έχει εκδοθεί από το Μαυροβούνιο· ή

               β)

               εισήλθαν παράνομα και απευθείας στο έδαφος των κρατών μελών, αφού παρέμειναν ή διήλθαν από το έδαφος του Μαυροβουνίου.

         2.   Η υποχρέωση επανεισδοχής που αναφέρεται στην παράγραφο 1 δεν εφαρμόζεται στις εξής περιπτώσεις:

               α)

               αν ο υπήκοος τρίτης χώρας ή ο άπατρις βρισκόταν απλώς και μόνον υπό καθεστώς διέλευσης σε διεθνή αερολιμένα του Μαυροβουνίου· ή

               β)

               αν το αιτούν κράτος μέλος χορήγησε στον υπήκοο τρίτης χώρας ή τον απάτριδα, πριν ή μετά την είσοδό του στο έδαφός του, θεώρηση ή άδεια παραμονής, εκτός αν:

                           —

                           το συγκεκριμένο πρόσωπο κατέχει θεώρηση ή άδεια παραμονής που έχει εκδοθεί από το Μαυροβούνιο και η οποία λήγει σε μεταγενέστερη ημερομηνία από εκείνη που εκδόθηκε από το αιτούν κράτος μέλος· ή

                           —

                           η θεώρηση ή άδεια παραμονής που έχει εκδοθεί από το αιτούν κράτος μέλος ελήφθη με τη χρήση πλαστογραφημένων ή παραποιημένων εγγράφων ή με την υποβολή ψευδών δηλώσεων· ή

                           —

                           το συγκεκριμένο πρόσωπο δεν τηρεί κάποιον από τους όρους που συνοδεύουν τη θεώρηση.

         3.   Το Μαυροβούνιο επιτρέπει επίσης, κατόπιν αιτήσεως κράτους μέλους, την επανεισδοχή πρώην υπηκόων της πρώην Σοσιαλιστικής Ομοσπονδιακής Δημοκρατίας της Γιουγκοσλαβίας που δεν απέκτησαν καμία άλλη ιθαγένεια και των οποίων ο τόπος γέννησης και ο τόπος μόνιμης κατοικίας στις 27 Απριλίου 1992 βρισκόταν στο έδαφος του Μαυροβουνίου, υπό τον όρο ότι το τελευταίο στοιχείο μπορεί να επιβεβαιωθεί από τις αρχές του Μαυροβουνίου κατά την ημερομηνία υποβολής της αίτησης επανεισδοχής.
   4.   Αν το Μαυροβούνιο απαντήσει θετικά στην αίτηση επανεισδοχής, το αιτούν κράτος μέλος χορηγεί στο πρόσωπο η επανεισδοχή του οποίου έγινε δεκτή το τυποποιημένο ταξιδιωτικό έγγραφο της ΕΕ το οποίο προβλέπεται σε περιπτώσεις απομάκρυνσης/απέλασης (1).
   ΤΜΗΜΑ II
   ΥΠΟΧΡΕΩΣΕΙΣ ΤΗΣ ΚΟΙΝΟΤΗΤΑΣ ΟΣΟΝ ΑΦΟΡΑ ΤΗΝ ΕΠΑΝΕΙΣΔΟΧΗ
   Άρθρο 4
   Επανεισδοχή ημεδαπών
   1.   Ένα κράτος μέλος επιτρέπει την επανεισδοχή, κατόπιν αιτήσεως του Μαυροβουνίου και χωρίς άλλες διατυπώσεις πέραν εκείνων που καθορίζονται στην παρούσα συμφωνία, όλων των προσώπων τα οποία δεν πληρούν –ή δεν πληρούν πλέον– τις ισχύουσες προϋποθέσεις για την είσοδο, την παρουσία ή τη διαμονή στο έδαφος του Μαυροβουνίου, υπό την προϋπόθεση ότι αποδεικνύεται ή μπορεί να εκτιμηθεί βάσιμα, από εκ πρώτης όψεως αποδεικτικά στοιχεία που υποβάλλονται, ότι πρόκειται για υπηκόους του εν λόγω κράτους μέλους.
   2.   Ένα κράτος μέλος επιτρέπει επίσης την επανεισδοχή:
   των ανήλικων άγαμων τέκνων των προσώπων που αναφέρονται στην παράγραφο 1, ανεξάρτητα από τον τόπο γέννησης ή την ιθαγένειά τους, εκτός αν έχουν ανεξάρτητο δικαίωμα διαμονής στο Μαυροβούνιο· των συζύγων,
   που έχουν άλλη ιθαγένεια, των προσώπων που αναφέρονται στην παράγραφο 1, με την προϋπόθεση ότι έχουν δικαίωμα εισόδου και διαμονής ή λαμβάνουν το δικαίωμα εισόδου και διαμονής στο έδαφος του κράτους μέλους στο οποίο απευθύνεται η αίτηση, εκτός αν έχουν ανεξάρτητο δικαίωμα διαμονής στο έδαφος του Μαυροβουνίου.
   3.   Ένα κράτος μέλος επιτρέπει επίσης την επανεισδοχή κάθε προσώπου από το οποίο έχει αφαιρεθεί ή το οποίο έχει παραιτηθεί από την ιθαγένεια κράτους μέλους από τη στιγμή της εισόδου του στο έδαφος του Μαυροβουνίου, εκτός αν το συγκεκριμένο πρόσωπο έχει λάβει τουλάχιστον διαβεβαίωση πολιτογράφησης από το Μαυροβούνιο.
   4.   Αν το κράτος μέλος στο οποίο απευθύνεται η αίτηση απαντήσει θετικά στην αίτηση επανεισδοχής, η αρμόδια διπλωματική αποστολή ή το αρμόδιο προξενικό γραφείο του εν λόγω κράτους μέλους εκδίδει αμέσως, και το πολύ εντός τριών εργάσιμων ημερών, το απαραίτητο ταξιδιωτικό έγγραφο για την επιστροφή του προς επανεισδοχή προσώπου, με διάρκεια ισχύος τουλάχιστον τριών μηνών. Αν, για νομικούς ή πραγματικούς λόγους, το συγκεκριμένο πρόσωπο δεν μπορεί να μεταχθεί εντός της περιόδου ισχύος του ταξιδιωτικού εγγράφου που εκδόθηκε αρχικά, η αρμόδια διπλωματική αποστολή ή το αρμόδιο προξενικό γραφείο του εν λόγω κράτους μέλους εκδίδει εντός δεκατεσσάρων ημερολογιακών ημερών νέο ταξιδιωτικό έγγραφο με την ίδια διάρκεια ισχύος.
   5.   Αν το προς επανεισδοχή πρόσωπο κατέχει, εκτός από την ιθαγένεια του κράτους μέλους στο οποίο απευθύνεται η αίτηση, και την ιθαγένεια τρίτου κράτους, το Μαυροβούνιο λαμβάνει υπόψη του την επιθυμία του προσώπου να επιστρέψει στο κράτος της επιλογής του.
   Άρθρο 5
   Επανεισδοχή υπηκόων τρίτων χωρών και απάτριδων
   1.   Ένα κράτος μέλος επιτρέπει την επανεισδοχή, κατόπιν αιτήσεως του Μαυροβουνίου και χωρίς άλλες διατυπώσεις πέραν εκείνων που καθορίζονται στην παρούσα συμφωνία, όλων των υπηκόων τρίτων χωρών ή απάτριδων οι οποίοι δεν πληρούν –ή δεν πληρούν πλέον– τις ισχύουσες προϋποθέσεις για την είσοδο, την παρουσία ή τη διαμονή στο έδαφος του Μαυροβουνίου, υπό τον όρο ότι αποδεικνύεται ή μπορεί να εκτιμηθεί βάσιμα, από εκ πρώτης όψεως αποδεικτικά στοιχεία που υποβάλλονται, ότι τα πρόσωπα αυτά:

               α)

               κατέχουν –ή κατείχαν κατά τη στιγμή της εισόδου– έγκυρη θεώρηση ή άδεια παραμονής, που έχει εκδοθεί από το κράτος μέλος στο οποίο απευθύνεται η αίτηση· ή

               β)

               εισήλθαν παράνομα και απευθείας στο έδαφος του Μαυροβουνίου, αφού παρέμειναν ή διήλθαν από το έδαφος του κράτους μέλους στο οποίο απευθύνεται η αίτηση.

         2.   Η υποχρέωση επανεισδοχής που αναφέρεται στην παράγραφο 1 δεν εφαρμόζεται στις εξής περιπτώσεις:

               α)

               αν ο υπήκοος τρίτης χώρας ή ο άπατρις βρισκόταν απλώς και μόνον υπό καθεστώς διέλευσης σε διεθνή αερολιμένα του κράτους μέλους στο οποίο απευθύνεται η αίτηση· ή

               β)

               αν το Μαυροβούνιο χορήγησε στον υπήκοο τρίτης χώρας ή τον απάτριδα, πριν ή μετά την είσοδό του στο έδαφός του, θεώρηση ή άδεια παραμονής, εκτός αν:

                           —

                           το συγκεκριμένο πρόσωπο κατέχει θεώρηση ή άδεια παραμονής που έχει εκδοθεί από το κράτος μέλος στο οποίο απευθύνεται η αίτηση και η οποία λήγει σε μεταγενέστερη ημερομηνία από εκείνη που εκδόθηκε από το Μαυροβούνιο· ή

                           —

                           η θεώρηση ή άδεια παραμονής που έχει εκδοθεί από το Μαυροβούνιο ελήφθη με τη χρήση πλαστογραφημένων ή παραποιημένων εγγράφων ή με την υποβολή ψευδών δηλώσεων· ή

                           —

                           το συγκεκριμένο πρόσωπο δεν τηρεί κάποιον από τους όρους που συνοδεύουν τη θεώρηση.

         3.   Η υποχρέωση επανεισδοχής που αναφέρεται στην παράγραφο 1 βαρύνει το κράτος μέλος που έχει εκδώσει θεώρηση ή άδεια παραμονής. Αν δύο ή περισσότερα κράτη μέλη έχουν εκδώσει θεώρηση ή άδεια παραμονής, η υποχρέωση επανεισδοχής που αναφέρεται στην παράγραφο 1 βαρύνει το κράτος μέλος που εξέδωσε το έγγραφο με τη μεγαλύτερη διάρκεια ισχύος ή –αν ένα ή περισσότερα από τα έγγραφα αυτά έχουν ήδη λήξει– το έγγραφο το οποίο εξακολουθεί να ισχύει. Αν όλα τα έγγραφα έχουν ήδη λήξει, η υποχρέωση επανεισδοχής που αναφέρεται στην παράγραφο 1 βαρύνει το κράτος μέλος που εξέδωσε το έγγραφο με την πιο πρόσφατη ημερομηνία λήξης. Αν δεν μπορεί να προσκομιστεί κανένα από τα έγγραφα αυτά, η υποχρέωση επανεισδοχής που αναφέρεται στην παράγραφο 1 βαρύνει το κράτος μέλος από το οποίο πραγματοποιήθηκε η τελευταία έξοδος.
   4.   Αν το κράτος μέλος απαντήσει θετικά στην αίτηση επανεισδοχής, το Μαυροβούνιο χορηγεί στο πρόσωπο η επανεισδοχή του οποίου έγινε δεκτή το ταξιδιωτικό έγγραφο που απαιτείται για την επιστροφή του.
   ΤΜΗΜΑ III
   ΔΙΑΔΙΚΑΣΙΑ ΕΠΑΝΕΙΣΔΟΧΗΣ
   Άρθρο 6
   Αρχές
   1.   Με την επιφύλαξη της παραγράφου 2, η μεταγωγή προσώπου για το οποίο γίνεται η επανεισδοχή με βάση μία από τις υποχρεώσεις που αναφέρονται στα άρθρα 2 έως 5 απαιτεί την υποβολή αίτησης επανεισδοχής στην αρμόδια αρχή του κράτους στο οποίο απευθύνεται η αίτηση.
   2.   Δεν απαιτείται αίτηση επανεισδοχής αν το προς επανεισδοχή πρόσωπο κατέχει έγκυρο ταξιδιωτικό έγγραφο και, κατά περίπτωση, έγκυρη θεώρηση ή άδεια παραμονής του κράτους στο οποίο απευθύνεται η αίτηση.
   Άρθρο 7
   Αίτηση επανεισδοχής
   1.   Η αίτηση επανεισδοχής πρέπει να περιλαμβάνει τις ακόλουθες πληροφορίες:

               α)

               τα προσωπικά στοιχεία του προς επανεισδοχή προσώπου (π.χ. ονοματεπώνυμο, ημερομηνία γέννησης και –αν είναι δυνατόν– τόπος γέννησης και τελευταίος τόπος διαμονής) και, κατά περίπτωση, τα προσωπικά στοιχεία των ανήλικων άγαμων τέκνων και/ή των συζύγων·

               β)

               ένδειξη των μέσων με τα οποία θα προσκομιστούν αποδείξεις ή εκ πρώτης όψεως αποδεικτικά στοιχεία για την ιθαγένεια, τη διέλευση, τους όρους επανεισδοχής υπηκόων τρίτων χωρών και απάτριδων, καθώς και για την παράνομη είσοδο και διαμονή·

               γ)

               φωτογραφία του προς επανεισδοχή προσώπου.

         2.   Στο μέτρο του δυνατού, η αίτηση επανεισδοχής πρέπει να περιλαμβάνει επίσης τις ακόλουθες πληροφορίες:

               α)

               δήλωση που να αναφέρει ότι το προς μεταγωγή πρόσωπο μπορεί να χρειαστεί βοήθεια ή ιατρική περίθαλψη, υπό τον όρο ότι το συγκεκριμένο πρόσωπο έχει δώσει ρητά τη συγκατάθεσή του για την εν λόγω δήλωση·

               β)

               κάθε άλλο μέτρο προστασίας ή ασφάλειας ή πληροφορία για την υγεία του προσώπου που μπορεί να είναι αναγκαία στη συγκεκριμένη περίπτωση μεταγωγής.

         3.   Ως παράρτημα 6 της παρούσας συμφωνίας επισυνάπτεται ένα κοινό έντυπο που πρέπει να χρησιμοποιείται για τις αιτήσεις επανεισδοχής.
   Άρθρο 8
   Αποδεικτικά μέσα όσον αφορά την ιθαγένεια
   1.   Αποδεικτικά στοιχεία για την ιθαγένεια, στο πλαίσιο του άρθρου 2 παράγραφος 1 και του άρθρου 4 παράγραφος 1, μπορούν να προσκομιστούν ιδίως με τα έγγραφα που απαριθμούνται στο παράρτημα 1 της παρούσας συμφωνίας, ακόμη και αν έχει λήξει η διάρκεια ισχύος τους. Σε περίπτωση υποβολής τέτοιων εγγράφων, τα κράτη μέλη και το Μαυροβούνιο αναγνωρίζουν αμοιβαία την ιθαγένεια, χωρίς να απαιτείται περαιτέρω έρευνα. Η απόδειξη της ιθαγένειας δεν μπορεί να γίνει με πλαστά έγγραφα.
   2.   Εκ πρώτης όψεως αποδεικτικά στοιχεία για την ιθαγένεια, στο πλαίσιο του άρθρου 2 παράγραφος 1 και του άρθρου 4 παράγραφος 1, μπορούν να προσκομιστούν ιδίως με τα έγγραφα που απαριθμούνται στο παράρτημα 2 της παρούσας συμφωνίας, ακόμη και αν έχει λήξει η διάρκεια ισχύος τους. Σε περίπτωση υποβολής τέτοιων εγγράφων, τα κράτη μέλη και το Μαυροβούνιο θεωρούν την ιθαγένεια αποδεδειγμένη, εκτός αν μπορούν να αποδείξουν το αντίθετο. Εκ πρώτης όψεως αποδεικτικά στοιχεία της ιθαγένειας δεν μπορούν να προσκομιστούν με πλαστά έγγραφα.
   3.   Αν δεν μπορεί να προσκομιστεί κανένα από τα έγγραφα που απαριθμούνται στα παραρτήματα 1 ή 2, οι αρμόδιες διπλωματικές και προξενικές αντιπροσωπείες του οικείου κράτους στο οποίο απευθύνεται η αίτηση μεριμνούν, κατόπιν σχετικής αιτήσεως, για την πραγματοποίηση συνέντευξης με το προς επανεισδοχή πρόσωπο χωρίς αδικαιολόγητη καθυστέρηση, και το αργότερο εντός πέντε εργάσιμων ημερών από την ημέρα της αίτησης, προκειμένου να καθοριστεί η ιθαγένειά του.
   Άρθρο 9
   Αποδεικτικά μέσα όσον αφορά υπηκόους τρίτων χωρών και απάτριδες
   1.   Αποδεικτικά στοιχεία για τους όρους επανεισδοχής υπηκόων τρίτων χωρών και απάτριδων, που καθορίζονται στο άρθρο 3 παράγραφος 1 και στο άρθρο 5 παράγραφος 1, μπορούν να προσκομιστούν ιδίως με τα αποδεικτικά μέσα που απαριθμούνται στο παράρτημα 3 της παρούσας συμφωνίας. Αποδεικτικά στοιχεία αυτού του είδους δεν μπορούν να προσκομιστούν με πλαστά έγγραφα. Τα κράτη μέλη και το Μαυροβούνιο αναγνωρίζουν αμοιβαία την απόδειξη αυτή, χωρίς να απαιτείται περαιτέρω έρευνα.
   2.   Εκ πρώτης όψεως αποδεικτικά στοιχεία για τους όρους επανεισδοχής υπηκόων τρίτων χωρών και απάτριδων, που καθορίζονται στο άρθρο 3 παράγραφος 1 και στο άρθρο 5 παράγραφος 1, μπορούν να προσκομιστούν ιδίως με τα αποδεικτικά μέσα που απαριθμούνται στο παράρτημα 4 της παρούσας συμφωνίας. Αποδεικτικά στοιχεία αυτού του είδους δεν μπορούν να προσκομιστούν με πλαστά έγγραφα. Σε περίπτωση υποβολής εκ πρώτης όψεως αποδεικτικών στοιχείων, τα κράτη μέλη και το Μαυροβούνιο θεωρούν ότι πληρούνται οι όροι επανεισδοχής, εκτός αν μπορούν να αποδείξουν το αντίθετο.
   3.   Ο παράνομος χαρακτήρας της εισόδου, παρουσίας ή διαμονής καθορίζεται με βάση τα ταξιδιωτικά έγγραφα του συγκεκριμένου προσώπου, από τα οποία λείπει η αναγκαία θεώρηση ή άλλη άδεια παραμονής που απαιτείται για το έδαφος του αιτούντος κράτους. Δήλωση του αιτούντος κράτους ότι διαπιστώθηκε πως το συγκεκριμένο πρόσωπο δεν είχε τα αναγκαία ταξιδιωτικά έγγραφα, την αναγκαία θεώρηση ή την αναγκαία άδεια παραμονής αποτελεί επίσης εκ πρώτης όψεως αποδεικτικό στοιχείο για την παράνομη είσοδο, παρουσία ή διαμονή.
   4.   Αποδεικτικά στοιχεία για τους όρους επανεισδοχής των πρώην υπηκόων της πρώην Σοσιαλιστικής Ομοσπονδιακής Δημοκρατίας της Γιουγκοσλαβίας, που καθορίζονται στο άρθρο 3 παράγραφος 3, μπορούν να προσκομιστούν ιδίως με τα αποδεικτικά μέσα που απαριθμούνται στο παράρτημα 5α της παρούσας συμφωνίας. Αποδεικτικά στοιχεία αυτού του είδους δεν μπορούν να προσκομιστούν με πλαστά έγγραφα. Το Μαυροβούνιο αναγνωρίζει την απόδειξη αυτή, χωρίς να απαιτείται περαιτέρω έρευνα, με την προϋπόθεση ότι οι αρχές του Μαυροβουνίου μπορούν, κατά την ημερομηνία υποβολής της αίτησης επανεισδοχής, να επιβεβαιώσουν τον τόπο μόνιμης κατοικίας του συγκεκριμένου προσώπου στις 27 Απριλίου 1992.
   5.   Εκ πρώτης όψεως αποδεικτικά στοιχεία για τους όρους επανεισδοχής των πρώην υπηκόων της πρώην Σοσιαλιστικής Ομοσπονδιακής Δημοκρατίας της Γιουγκοσλαβίας, που καθορίζονται στο άρθρο 3 παράγραφος 3, μπορούν να προσκομιστούν ιδίως με τα αποδεικτικά μέσα που απαριθμούνται στο παράρτημα 5β της παρούσας συμφωνίας. Αποδεικτικά στοιχεία αυτού του είδους δεν μπορούν να προσκομιστούν με πλαστά έγγραφα. Σε περίπτωση υποβολής εκ πρώτης όψεως αποδεικτικών στοιχείων, το Μαυροβούνιο θεωρεί ότι πληρούνται οι όροι επανεισδοχής, εκτός αν μπορεί να αποδείξει το αντίθετο.
   6.   Αν δεν μπορεί να προσκομιστεί κανένα από τα έγγραφα που απαριθμούνται στα παραρτήματα 5α και 5β, οι αρμόδιες διπλωματικές και προξενικές αντιπροσωπείες του Μαυροβουνίου μεριμνούν, κατόπιν σχετικής αιτήσεως, για την πραγματοποίηση συνέντευξης με το προς επανεισδοχή πρόσωπο χωρίς αδικαιολόγητη καθυστέρηση, και το αργότερο εντός τριών εργάσιμων ημερών από την ημέρα της αίτησης, προκειμένου να καθοριστεί η ιθαγένειά του.
   Άρθρο 10
   Προθεσμίες
   1.   Η αίτηση επανεισδοχής πρέπει να υποβάλλεται στην αρμόδια αρχή του κράτους στο οποίο απευθύνεται η αίτηση εντός μέγιστης προθεσμίας ενός έτους από τη στιγμή κατά την οποία η αρμόδια αρχή του αιτούντος κράτους λαμβάνει γνώση του γεγονότος ότι ο υπήκοος τρίτης χώρας ή ο άπατρις δεν πληροί –ή δεν πληροί πλέον– τις ισχύουσες προϋποθέσεις για την είσοδο, την παρουσία ή τη διαμονή του. Αν υπάρχουν νομικά ή πραγματικά κωλύματα που δεν επιτρέπουν την εμπρόθεσμη υποβολή της αίτησης, η προθεσμία παρατείνεται, κατόπιν αιτήσεως του αιτούντος κράτους, αλλά μόνο μέχρις ότου παύσουν να υφίστανται τα κωλύματα.
   2.   Η αίτηση επανεισδοχής πρέπει να απαντηθεί εγγράφως μέσα σε δώδεκα ημερολογιακές ημέρες σε όλες τις περιπτώσεις. Αυτή η προθεσμία αρχίζει να τρέχει από την ημερομηνία παραλαβής της αίτησης επανεισδοχής. Αν δεν υπάρξει απάντηση εντός της εν λόγω προθεσμίας, θεωρείται ότι έχει εγκριθεί η μεταγωγή.
   3.   Αν υπάρχουν νομικά ή πραγματικά κωλύματα που δεν επιτρέπουν να δοθεί απάντηση στην αίτηση εντός δώδεκα ημερολογιακών ημερών, η προθεσμία αυτή μπορεί, κατόπιν αιτιολογημένης αιτήσεως, να παραταθεί για έξι ημερολογιακές ημέρες το πολύ. Αν δεν υπάρξει απάντηση εντός της παραταθείσας προθεσμίας, θεωρείται ότι έχει εγκριθεί η μεταγωγή.
   4.   Η απόρριψη της αίτησης επανεισδοχής πρέπει να αιτιολογείται δεόντως.
   5.   Μετά την έγκριση ή, κατά περίπτωση, μετά την εκπνοή της προθεσμίας που προβλέπεται στην παράγραφο 2, το προς επανεισδοχή πρόσωπο μετάγεται εντός τριών μηνών. Κατόπιν αιτήσεως του αιτούντος κράτους η προθεσμία αυτή μπορεί να παραταθεί κατά το χρονικό διάστημα που απαιτείται για την άρση των νομικών ή πρακτικών κωλυμάτων.
   Άρθρο 11
   Λεπτομέρειες και τρόποι μεταγωγής
   1.   Πριν από τη μεταγωγή ενός προσώπου, οι αρμόδιες αρχές του Μαυροβουνίου και του σχετικού κράτους μέλους προβαίνουν εγγράφως και εκ των προτέρων σε διευθετήσεις σχετικά με την ημερομηνία μεταγωγής, το σημείο εισόδου, την πιθανή συνοδεία και άλλα θέματα σχετικά με τη μεταγωγή.
   2.   Η μεταγωγή μπορεί να γίνει αεροπορικώς, διά θαλάσσης ή διά ξηράς. Η αεροπορική μεταγωγή δεν περιορίζεται στη χρήση των εθνικών αερομεταφορέων του Μαυροβουνίου ή των κρατών μελών και μπορεί να πραγματοποιηθεί με τακτική ή με ναυλωμένη πτήση. Σε περίπτωση μεταγωγής υπό συνοδεία, αυτή η συνοδεία δεν περιορίζεται σε εξουσιοδοτημένα πρόσωπα του αιτούντος κράτους, υπό τον όρο ότι πρόκειται για πρόσωπα εξουσιοδοτημένα από το Μαυροβούνιο ή από οποιοδήποτε κράτος μέλος.
   Άρθρο 12
   Επανεισδοχή εκ σφάλματος
   Το αιτούν κράτος δέχεται την επιστροφή κάθε προσώπου του οποίου έχει γίνει επανεισδοχή στο κράτος στο οποίο απευθύνεται η αίτηση, αν διαπιστωθεί, εντός χρονικού διαστήματος τριών μηνών από τη μεταγωγή του, ότι δεν πληρούνται οι προϋποθέσεις που καθορίζονται στα άρθρα 2 έως 5 της παρούσας συμφωνίας.
   Στις περιπτώσεις αυτές, οι διαδικαστικές διατάξεις της παρούσας συμφωνίας εφαρμόζονται mutatis mutandis, παρέχεται δε κάθε διαθέσιμη πληροφορία για την πραγματική ταυτότητα και ιθαγένεια του συγκεκριμένου προσώπου.
   ΤΜΗΜΑ IV
   ΠΡΑΞΕΙΣ ΔΙΕΛΕΥΣΗΣ
   Άρθρο 13
   Αρχές
   1.   Τα κράτη μέλη και το Μαυροβούνιο περιορίζουν τη διέλευση υπηκόων τρίτων χωρών ή απάτριδων στις περιπτώσεις στις οποίες τα πρόσωπα αυτά δεν μπορούν να επιστρέψουν απευθείας στη χώρα προορισμού.
   2.   Το Μαυροβούνιο επιτρέπει τη διέλευση υπηκόων τρίτων χωρών ή απάτριδων, αν το ζητήσει ένα κράτος μέλος, και ένα κράτος μέλος επιτρέπει τη διέλευση υπηκόων τρίτων χωρών ή απάτριδων, αν το ζητήσει το Μαυροβούνιο, υπό τον όρο ότι εξασφαλίζεται τόσο η συνέχεια του ταξιδιού σε πιθανά άλλα κράτη διέλευσης όσο και η επανεισδοχή από το κράτος προορισμού.
   3.   Το Μαυροβούνιο ή ένα κράτος μέλος μπορεί να αρνηθεί τη διέλευση:

               α)

               αν ο υπήκοος τρίτης χώρας ή ο άπατρις διατρέχει πραγματικό κίνδυνο να υποστεί, στο κράτος προορισμού ή σε άλλο κράτος διέλευσης, βασανιστήρια, απάνθρωπη ή ταπεινωτική μεταχείριση ή τιμωρία ή θανατική ποινή ή να υποστεί διώξεις λόγω της φυλετικής καταγωγής του, της θρησκείας του, της ιθαγένειάς του, της συμμετοχής του σε ορισμένη κοινωνική ομάδα ή των πολιτικών του πεποιθήσεων· ή

               β)

               αν ο υπήκοος τρίτης χώρας ή ο άπατρις θα υποστεί ποινικές κυρώσεις στο κράτος στο οποίο απευθύνεται η αίτηση ή σε άλλο κράτος διέλευσης· ή

               γ)

               για λόγους δημόσιας υγείας, εθνικής ασφάλειας, δημόσιας τάξης ή για άλλους λόγους εθνικών συμφερόντων του κράτους στο οποίο απευθύνεται η αίτηση.

         4.   Το Μαυροβούνιο ή ένα κράτος μέλος μπορεί να ανακαλέσει την άδεια που έχει εκδοθεί, αν προκύψουν μεταγενέστερα ή έλθουν στην επιφάνεια περιστάσεις που αναφέρονται στην παράγραφο 3 και που συνιστούν κώλυμα για την πράξη διέλευσης, ή αν δεν μπορεί να εξασφαλιστεί πλέον η συνέχεια του ταξιδιού σε πιθανά κράτη διέλευσης ή η επανεισδοχή στο κράτος προορισμού. Στην περίπτωση αυτή, το αιτούν κράτος αναλαμβάνει εκ νέου, δεόντως και χωρίς καθυστέρηση, τον υπήκοο τρίτης χώρας ή τον απάτριδα.
   Άρθρο 14
   Διαδικασία διέλευσης
   1.   Κάθε αίτηση διέλευσης πρέπει να υποβάλλεται εγγράφως στην αρμόδια αρχή του κράτους στο οποίο απευθύνεται η αίτηση και να περιλαμβάνει τα εξής στοιχεία:

               α)

               τρόπος διέλευσης (αεροπορικώς, διά θαλάσσης ή διά ξηράς), άλλα πιθανά κράτη διέλευσης και προβλεπόμενος τελικός προορισμός·

               β)

               προσωπικά στοιχεία του συγκεκριμένου προσώπου (π.χ. ονοματεπώνυμο, γένος, άλλα χρησιμοποιούμενα ονόματα, παρωνύμια ή ψευδώνυμα, ημερομηνία γέννησης, φύλο και –αν είναι δυνατόν– τόπος γέννησης, ιθαγένεια, γλώσσα, τύπος και αριθμός ταξιδιωτικού εγγράφου)·

               γ)

               προβλεπόμενο σημείο εισόδου, χρονικός προσδιορισμός της μεταγωγής και πιθανή χρήση συνοδείας·

               δ)

               δήλωση ότι, κατά την άποψη του αιτούντος κράτους, πληρούνται οι όροι που προβλέπονται στο άρθρο 13 παράγραφος 2 και ότι δεν υφίσταται κανένας γνωστός λόγος για απόρριψη της αίτησης δυνάμει του άρθρου 13 παράγραφος 3.

         Ως παράρτημα 7 της παρούσας συμφωνίας επισυνάπτεται ένα κοινό έντυπο που πρέπει να χρησιμοποιείται για τις αιτήσεις διέλευσης.
   2.   Το κράτος στο οποίο απευθύνεται η αίτηση ενημερώνει, εντός προθεσμίας πέντε ημερολογιακών ημερών και εγγράφως, το αιτούν κράτος για την εισδοχή, επιβεβαιώνοντας το σημείο εισόδου και την προβλεπόμενη ημερομηνία και ώρα εισδοχής, ή του γνωστοποιεί την άρνηση της εισδοχής και τους λόγους της άρνησης.
   3.   Αν η διέλευση πραγματοποιείται αεροπορικώς, τόσο το πρόσωπο για το οποίο γίνεται η επανεισδοχή όσο και η πιθανή συνοδεία του απαλλάσσονται από την υποχρέωση να έχουν θεώρηση αεροπορικής διέλευσης.
   4.   Υπό την προϋπόθεση της διεξαγωγής αμοιβαίων διαβουλεύσεων, οι αρμόδιες αρχές του κράτους στο οποίο απευθύνεται η αίτηση διευκολύνουν τις πράξεις διέλευσης, ιδίως μέσω της επιτήρησης των εν λόγω προσώπων και της παροχής των κατάλληλων για το σκοπό αυτό εξοπλισμών.
   ΤΜΗΜΑ V
   ΕΞΟΔΑ
   Άρθρο 15
   Έξοδα μεταγωγής και διέλευσης
   Με την επιφύλαξη του δικαιώματος των αρμόδιων αρχών να ανακτούν τα έξοδα που συνδέονται με την επανεισδοχή από το πρόσωπο για το οποίο γίνεται η επανεισδοχή ή από τρίτους, όλα τα έξοδα μεταγωγής που πραγματοποιούνται, στο πλαίσιο της επανεισδοχής ή της διέλευσης βάσει της παρούσας συμφωνίας, μέχρι τα σύνορα της χώρας τελικού προορισμού βαρύνουν το αιτούν κράτος.
   ΤΜΗΜΑ VI
   ΠΡΟΣΤΑΣΙΑ ΔΕΔΟΜΕΝΩΝ ΚΑΙ ΡΗΤΡΑ ΣΕΒΑΣΜΟΥ ΔΙΕΘΝΩΝ ΣΥΜΦΩΝΙΩΝ
   Άρθρο 16
   Προστασία δεδομένων
   Η κοινοποίηση προσωπικών δεδομένων γίνεται μόνο αν είναι αναγκαία για την εκτέλεση της παρούσας συμφωνίας από τις αρμόδιες αρχές του Μαυροβουνίου ή κράτους μέλους, ανάλογα με την περίπτωση. Η επεξεργασία και ο χειρισμός προσωπικών δεδομένων σε συγκεκριμένη περίπτωση υπόκειται στην εθνική νομοθεσία του Μαυροβουνίου και, αν η αρχή ελέγχου είναι αρμόδια αρχή κράτους μέλους, στις διατάξεις της οδηγίας 95/46/ΕΚ (2) και της εθνικής νομοθεσίας που έχει θεσπιστεί από το συγκεκριμένο κράτος μέλος κατ’ εφαρμογή της εν λόγω οδηγίας. Επιπλέον, εφαρμόζονται οι ακόλουθες αρχές:

               α)

               η επεξεργασία των προσωπικών δεδομένων πρέπει να γίνεται με θεμιτό και νόμιμο τρόπο·

               β)

               τα προσωπικά δεδομένα πρέπει να συλλέγονται για το συγκεκριμένο, ρητό και νόμιμο σκοπό της εφαρμογής της παρούσας συμφωνίας και δεν μπορούν να υποβληθούν σε περαιτέρω επεξεργασία ούτε από την κοινοποιούσα αρχή ούτε από την παραλήπτρια αρχή κατά τρόπο που δεν συμβιβάζεται με το σκοπό αυτό·

               γ)

               τα προσωπικά δεδομένα πρέπει να είναι κατάλληλα, συναφή και όχι δυσανάλογα σε σχέση με το σκοπό για τον οποίο συλλέγονται και/ή υποβάλλονται σε περαιτέρω επεξεργασία· ειδικότερα, τα προσωπικά δεδομένα που κοινοποιούνται μπορούν να αφορούν μόνο τις ακόλουθες πληροφορίες:

                           —

                           τα προσωπικά στοιχεία του προσώπου που πρόκειται να μεταχθεί (π.χ. ονοματεπώνυμο/-α, τυχόν προηγούμενα ονόματα, άλλα χρησιμοποιούμενα ονόματα, παρωνύμια ή ψευδώνυμα, φύλο, οικογενειακή κατάσταση, ημερομηνία και τόπος γέννησης, σημερινή και τυχόν προηγούμενη ιθαγένεια)·

                           —

                           διαβατήριο, ταυτότητα ή άδεια οδήγησης (αριθμός, περίοδος ισχύος, ημερομηνία έκδοσης, εκδούσα αρχή, τόπος έκδοσης)·

                           —

                           ενδιάμεσοι σταθμοί και δρομολόγια·

                           —

                           άλλες πληροφορίες που απαιτούνται για την εξακρίβωση της ταυτότητας του προσώπου που πρόκειται να μεταχθεί ή για την εξέταση των προϋποθέσεων επανεισδοχής δυνάμει της παρούσας συμφωνίας·

               δ)

               τα προσωπικά δεδομένα πρέπει να είναι ακριβή και, όταν χρειάζεται, να επικαιροποιούνται·

               ε)

               τα προσωπικά δεδομένα πρέπει να διατηρούνται σε μορφή που να επιτρέπει τον προσδιορισμό των προσώπων στα οποία αναφέρονται για περίοδο η οποία δεν πρέπει να υπερβαίνει το αναγκαίο χρονικό διάστημα για τους σκοπούς για τους οποίους αυτά τα δεδομένα συλλέγονται ή υποβάλλονται σε περαιτέρω επεξεργασία·

               στ)

               τόσο η κοινοποιούσα όσο και η παραλήπτρια αρχή λαμβάνουν όλα τα δέοντα μέτρα για τη διόρθωση, τη διαγραφή ή το κλείδωμα των προσωπικών δεδομένων, σε περίπτωση που η επεξεργασία τους δεν συμβιβάζεται με τις διατάξεις του παρόντος άρθρου, και ιδίως όταν τα εν λόγω δεδομένα δεν είναι κατάλληλα, συναφή και ακριβή ή είναι δυσανάλογα σε σχέση με το σκοπό για τον οποίον υποβάλλονται σε επεξεργασία. Αυτό συμπεριλαμβάνει την κοινοποίηση κάθε διόρθωσης, διαγραφής ή κλειδώματος στο άλλο μέρος·

               ζ)

               η παραλήπτρια αρχή ενημερώνει, κατόπιν αιτήσεως, την κοινοποιούσα αρχή για τη χρήση των κοινοποιηθέντων δεδομένων, καθώς και για τα αποτελέσματα της χρήσης αυτής·

               η)

               τα προσωπικά δεδομένα μπορούν να κοινοποιούνται μόνο στις αρμόδιες αρχές. Η περαιτέρω κοινοποίηση σε άλλους φορείς απαιτεί την προηγούμενη έγκριση της κοινοποιούσας αρχής·

               θ)

               τόσο η κοινοποιούσα όσο και η παραλήπτρια αρχή υποχρεούνται να προβαίνουν σε έγγραφη καταχώριση της κοινοποίησης και της παραλαβής των προσωπικών δεδομένων.

         Άρθρο 17
   Ρήτρα σεβασμού διεθνών συμφωνιών
   1.   Η παρούσα συμφωνία δεν θίγει τα δικαιώματα, τις υποχρεώσεις και τις αρμοδιότητες της Κοινότητας, των κρατών μελών και του Μαυροβουνίου, που απορρέουν από το διεθνές δίκαιο και ειδικότερα από

               —

               τη σύμβαση της 28ης Ιουλίου 1951 περί του καθεστώτος των προσφύγων, όπως τροποποιήθηκε από το πρωτόκολλο της 31ης Ιανουαρίου 1967 περί του καθεστώτος των προσφύγων·

               —

               τις διεθνείς συμβάσεις που προσδιορίζουν το κράτος που είναι αρμόδιο για την εξέταση των υποβαλλόμενων αιτήσεων χορήγησης ασύλου·

               —

               την ευρωπαϊκή σύμβαση της 4ης Νοεμβρίου 1950 για την προάσπιση των δικαιωμάτων του ανθρώπου και των θεμελιωδών ελευθεριών·

               —

               τη σύμβαση της 10ης Δεκεμβρίου 1984 κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας·

               —

               τις διεθνείς συμβάσεις περί εκδόσεως και διελεύσεως·

               —

               τις πολυμερείς διεθνείς συμβάσεις και συμφωνίες σχετικά με την επανεισδοχή αλλοδαπών.

         2.   Κανένα στοιχείο της παρούσας συμφωνίας δεν εμποδίζει την επιστροφή προσώπων στο πλαίσιο άλλων επίσημων ή άτυπων ρυθμίσεων.
   ΤΜΗΜΑ VII
   ΕΚΤΕΛΕΣΗ ΚΑΙ ΕΦΑΡΜΟΓΗ
   Άρθρο 18
   Μεικτή επιτροπή επανεισδοχής
   1.   Τα συμβαλλόμενα μέρη παρέχουν αμοιβαία βοήθεια κατά την εφαρμογή και την ερμηνεία της παρούσας συμφωνίας. Για το σκοπό αυτό, συγκροτούν μεικτή επιτροπή επανεισδοχής (εφεξής καλούμενη «μεικτή επιτροπή») η οποία, ειδικότερα, έχει τα εξής καθήκοντα:

               α)

               να παρακολουθεί την εφαρμογή της παρούσας συμφωνίας·

               β)

               να αποφασίζει σχετικά με τις διάφορες εκτελεστικές ρυθμίσεις που είναι αναγκαίες για την ομοιόμορφη εφαρμογή της παρούσας συμφωνίας·

               γ)

               να έχει τακτική ανταλλαγή πληροφοριών σχετικά με τα πρωτόκολλα εφαρμογής που καταρτίζονται από τα διάφορα κράτη μέλη και το Μαυροβούνιο δυνάμει του άρθρου 19·

               δ)

               να συνιστά τροποποιήσεις της παρούσας συμφωνίας και των παραρτημάτων της.

         2.   Οι αποφάσεις της μεικτής επιτροπής είναι δεσμευτικές για τα συμβαλλόμενα μέρη.
   3.   Η μεικτή επιτροπή απαρτίζεται από αντιπροσώπους της Κοινότητας και του Μαυροβουνίου· η Κοινότητα εκπροσωπείται από την Επιτροπή.
   4.   Η μεικτή επιτροπή συνέρχεται όταν κρίνεται αναγκαίο, κατόπιν αιτήσεως του ενός από τα συμβαλλόμενα μέρη.
   5.   Η μεικτή επιτροπή καταρτίζει τον εσωτερικό της κανονισμό.
   Άρθρο 19
   Πρωτόκολλα εφαρμογής
   1.   Κατόπιν αιτήσεως κράτους μέλους ή του Μαυροβουνίου, το Μαυροβούνιο και ένα κράτος μέλος καταρτίζουν πρωτόκολλα εφαρμογής, τα οποία αφορούν κανόνες για τα εξής:

               α)

               τον ορισμό των αρμόδιων αρχών, τα σημεία διέλευσης των συνόρων και την ανταλλαγή των σημείων επαφής·

               β)

               τους όρους επανόδου υπό συνοδεία, συμπεριλαμβανομένης της διέλευσης υπηκόων τρίτων χωρών και απάτριδων υπό συνοδεία·

               γ)

               τα μέσα και έγγραφα τα οποία είναι συμπληρωματικά εκείνων που απαριθμούνται στα παραρτήματα 1 έως 5 της παρούσας συμφωνίας.

         2.   Τα πρωτόκολλα εφαρμογής που αναφέρονται στην παράγραφο 1 τίθενται σε ισχύ μόνον αφού κοινοποιηθούν στη μεικτή επιτροπή επανεισδοχής του άρθρου 18.
   3.   Το Μαυροβούνιο συμφωνεί να εφαρμόζει κάθε διάταξη ενός πρωτοκόλλου εφαρμογής, το οποίο συνάπτει με ένα κράτος μέλος, και στις σχέσεις του με οποιοδήποτε άλλο κράτος μέλος, κατόπιν αιτήσεως του τελευταίου, με την επιφύλαξη της πρακτικής δυνατότητας εφαρμογής της συγκεκριμένης διάταξης.
   Άρθρο 20
   Σχέση με διμερείς συμφωνίες επανεισδοχής ή ρυθμίσεις των κρατών μελών
   Οι διατάξεις της παρούσας συμφωνίας υπερισχύουν των διατάξεων οποιασδήποτε διμερούς συμφωνίας ή ρύθμισης περί επανεισδοχής προσώπων που διαμένουν χωρίς άδεια, η οποία έχει συναφθεί ή θα μπορούσε, δυνάμει του άρθρου 19, να συναφθεί μεταξύ των διαφόρων κρατών μελών και του Μαυροβουνίου, εφόσον οι διατάξεις των εν λόγω συμφωνιών ή ρυθμίσεων δεν συνάδουν με τις διατάξεις της παρούσας συμφωνίας.
   ΤΜΗΜΑ VIII
   ΤΕΛΙΚΕΣ ΔΙΑΤΑΞΕΙΣ
   Άρθρο 21
   Εδαφική εφαρμογή
   1.   Με την επιφύλαξη της παραγράφου 2, η παρούσα συμφωνία εφαρμόζεται στο έδαφος στο οποίο εφαρμόζεται η συνθήκη για την ίδρυση της Ευρωπαϊκής Κοινότητας και στο έδαφος του Μαυροβουνίου.
   2.   Η παρούσα συμφωνία δεν εφαρμόζεται στο έδαφος του Βασιλείου της Δανίας.
   Άρθρο 22
   Έναρξη ισχύος, διάρκεια και λύση
   1.   Η παρούσα συμφωνία κυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες διαδικασίες τους.
   2.   Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της ημερομηνίας κατά την οποία τα συμβαλλόμενα μέρη κοινοποιούν αμοιβαία ότι έχουν ολοκληρωθεί οι διαδικασίες που αναφέρονται στην παράγραφο 1.
   3.   Η παρούσα συμφωνία έχει απεριόριστη διάρκεια.
   4.   Κάθε συμβαλλόμενο μέρος, με επίσημη κοινοποίηση στο άλλο συμβαλλόμενο μέρος και έπειτα από διαβούλευση με την επιτροπή του άρθρου 18, δύναται να αναστείλει προσωρινά, πλήρως ή εν μέρει, την εφαρμογή της παρούσας συμφωνίας όσον αφορά τους υπηκόους τρίτων χωρών και τους απάτριδες, για λόγους ασφάλειας, προστασίας της δημόσιας τάξης ή δημόσιας υγείας. Η αναστολή αρχίζει να ισχύει τη δεύτερη ημέρα μετά την ημερομηνία της κοινοποίησης αυτής.
   5.   Κάθε συμβαλλόμενο μέρος μπορεί να καταγγείλει την παρούσα συμφωνία με επίσημη κοινοποίηση στο άλλο συμβαλλόμενο μέρος. Η παρούσα συμφωνία παύει να ισχύει έξι μήνες μετά την ημερομηνία της κοινοποίησης αυτής.
   Άρθρο 23
   Παραρτήματα
   Τα παραρτήματα 1 έως 7 αποτελούν αναπόσπαστο μέρος της παρούσας συμφωνίας.

      Έγινε στις Βρυξέλλες, στις δέκα οκτώ Σεπτεμβρίου δύο χιλιάδες επτά, σε δύο αντίτυπα, σε καθεμία από τις επίσημες γλώσσες των μερών, και το καθένα από τα κείμενα αυτά είναι εξίσου αυθεντικό.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku Zajednicu

         За Република Черна гора
         Por la República de Montenegro
         Za Republiku Ċerná Hora
         For Republikken Montenegro
         Für die Republik Montenegro
         Montenegro Vabariigi nimel
         Για τη Δημοκρατία του Μαυροβουνίου
         For the Republic of Montenegro
         Pour la République du Monténégro
         Per la Repubblica del Montenegro
         Melnkalnes Republikas vārdā
         Juodkalnijos Respublikos vardu
         A Montenegrói Köztársaság részéről
         Għar-Repubblika ta' Montenegro
         Voor de Republiek Montenegro
         W imieniu Republiki Czarnogóry
         Pela República do Montenegro
         Pentru Republica Muntenegru
         Za Čiernohorskú republiku
         Za Republiko Črno goro
         Montenegron tasavallan puolesta
         För Republiken Montenegro
         Za Republiku Crnu Goru

      (1)  Με τη μορφή που προβλέπεται στη σύσταση του Συμβουλίου της 30ής Νοεμβρίου 1994.

      (2)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   ΠΑΡΑΡΤΗΜΑ 1
   ΚΑΤΑΛΟΓΟΣ ΕΓΓΡΑΦΩΝ Η ΥΠΟΒΟΛΗ ΤΩΝ ΟΠΟΙΩΝ ΘΕΩΡΕΙΤΑΙ ΟΤΙ ΣΥΝΙΣΤΑ ΑΠΟΔΕΙΞΗ ΤΗΣ ΙΘΑΓΕΝΕΙΑΣ
   (ΑΡΘΡΟ 2 ΠΑΡΑΓΡΑΦΟΣ 1, ΑΡΘΡΟ 4 ΠΑΡΑΓΡΑΦΟΣ 1 ΚΑΙ ΑΡΘΡΟ 8 ΠΑΡΑΓΡΑΦΟΣ 1)
   Όταν το κράτος στο οποίο απευθύνεται η αίτηση είναι ένα από τα κράτη μέλη:

               —

               διαβατήρια κάθε είδους (εθνικά διαβατήρια, διπλωματικά διαβατήρια, υπηρεσιακά διαβατήρια, ομαδικά διαβατήρια και υποκατάστατα διαβατηρίων, συμπεριλαμβανομένων των παιδικών διαβατηρίων)·

               —

               ταυτότητες κάθε είδους (συμπεριλαμβανομένων και των προσωρινών)·

               —

               στρατιωτικά βιβλιάρια και στρατιωτικές ταυτότητες·

               —

               ναυτικά φυλλάδια και δελτία υπηρεσίας κυβερνήτη.

         Όταν το κράτος στο οποίο απευθύνεται η αίτηση είναι το Μαυροβούνιο:

               —

               ταξιδιωτικά έγγραφα (εθνικά διαβατήρια και ομαδικά διαβατήρια) που εκδόθηκαν από το Υπουργείο Εσωτερικών της Δημοκρατίας του Μαυροβουνίου μετά τις 15 Ιουνίου 1997 («μπλε διαβατήρια») και ταξιδιωτικά έγγραφα (διπλωματικά διαβατήρια και υπηρεσιακά διαβατήρια) που εκδόθηκαν από το Υπουργείο Εξωτερικών της Δημοκρατίας του Μαυροβουνίου, καθώς και τα ταξιδιωτικά έγγραφα που θα εκδοθούν σύμφωνα με το νέο νόμο για τα ταξιδιωτικά έγγραφα·

               —

               ταυτότητες που εκδόθηκαν από το Υπουργείο Εσωτερικών της Δημοκρατίας του Μαυροβουνίου μετά την 1η Μαΐου 1994, καθώς και οι ταυτότητες που θα εκδοθούν σύμφωνα με το νέο νόμο για τις ταυτότητες·

               —

               στρατιωτικά βιβλιάρια και στρατιωτικές ταυτότητες του στρατού του Μαυροβουνίου·

               —

               ναυτικά φυλλάδια και δελτία υπηρεσίας κυβερνήτη.

         ΠΑΡΑΡΤΗΜΑ 2
   ΚΑΤΑΛΟΓΟΣ ΕΓΓΡΑΦΩΝ Η ΥΠΟΒΟΛΗ ΤΩΝ ΟΠΟΙΩΝ ΘΕΩΡΕΙΤΑΙ ΩΣ ΕΚ ΠΡΩΤΗΣ ΟΨΕΩΣ ΑΠΟΔΕΙΚΤΙΚΟ ΣΤΟΙΧΕΙΟ ΤΗΣ ΙΘΑΓΕΝΕΙΑΣ
   (ΑΡΘΡΟ 2 ΠΑΡΑΓΡΑΦΟΣ 1, ΑΡΘΡΟ 4 ΠΑΡΑΓΡΑΦΟΣ 1 ΚΑΙ ΑΡΘΡΟ 8 ΠΑΡΑΓΡΑΦΟΣ 2)
   Όταν το κράτος στο οποίο απευθύνεται η αίτηση είναι είτε ένα από τα κράτη μέλη είτε το Μαυροβούνιο:

               —

               φωτοαντίγραφο οποιουδήποτε από τα έγγραφα που απαριθμούνται στο παράρτημα 1 της παρούσας συμφωνίας

               —

               άδεια οδήγησης ή φωτοαντίγραφό της

               —

               πιστοποιητικό γέννησης ή φωτοαντίγραφό του

               —

               οποιοδήποτε άλλο επίσημο έγγραφο που έχει εκδοθεί από τις αρχές του κράτους στο οποίο απευθύνεται η αίτηση και το οποίο μπορεί να βοηθήσει στην εξακρίβωση της ιθαγένειας του συγκεκριμένου προσώπου·

               —

               πιστοποιητικό ιθαγένειας και άλλα επίσημα έγγραφα στα οποία αναφέρεται ή προσδιορίζεται σαφώς η ιθαγένεια.

         Όταν το κράτος στο οποίο απευθύνεται η αίτηση είναι το Μαυροβούνιο:

               —

               διαβατήρια που εκδόθηκαν από το Υπουργείο Εσωτερικών της Δημοκρατίας του Μαυροβουνίου πριν από τις 15 Ιουνίου 1997 («κόκκινα διαβατήρια») και φωτοαντίγραφά τους·

               —

               ταυτότητες που εκδόθηκαν από το Υπουργείο Εσωτερικών της Δημοκρατίας του Μαυροβουνίου πριν από την 1η Μαΐου 1994 και φωτοαντίγραφά τους.

         ΠΑΡΑΡΤΗΜΑ 3
   ΚΟΙΝΟΣ ΚΑΤΑΛΟΓΟΣ ΕΓΓΡΑΦΩΝ ΤΑ ΟΠΟΙΑ ΘΕΩΡΟΥΝΤΑΙ ΩΣ ΑΠΟΔΕΙΞΗ ΤΩΝ ΟΡΩΝ ΕΠΑΝΕΙΣΔΟΧΗΣ ΥΠΗΚΟΩΝ ΤΡΙΤΩΝ ΧΩΡΩΝ ΚΑΙ ΑΠΑΤΡΙΔΩΝ
   (ΑΡΘΡΟ 3 ΠΑΡΑΓΡΑΦΟΣ 1, ΑΡΘΡΟ 5 ΠΑΡΑΓΡΑΦΟΣ 1 ΚΑΙ ΑΡΘΡΟ 9 ΠΑΡΑΓΡΑΦΟΣ 1)

               —

               σφραγίδα εισόδου/αναχώρησης ή παρόμοια ένδειξη στο ταξιδιωτικό έγγραφο του συγκεκριμένου προσώπου ή άλλο αποδεικτικό στοιχείο εισόδου/αναχώρησης (π.χ. φωτογραφικό)·

               —

               ονομαστικά εισιτήρια και/ή κατάλογοι επιβατών αεροπορικών, σιδηροδρομικών, χερσαίων (πούλμαν) ή θαλάσσιων μεταφορών, από τα οποία προκύπτει η παρουσία και η διαδρομή του συγκεκριμένου προσώπου στο έδαφος του κράτους στο οποίο απευθύνεται η αίτηση·

               —

               επίσημες δηλώσεις, ιδίως από υπαλλήλους συνοριακής αρχής και από άλλους μάρτυρες, οι οποίοι μπορούν να βεβαιώσουν τη διέλευση του συγκεκριμένου προσώπου από τα σύνορα·

               —

               επίσημη δήλωση του συγκεκριμένου προσώπου στο πλαίσιο δικαστικής ή διοικητικής διαδικασίας, από την οποία προκύπτει η παρουσία και η διαδρομή του συγκεκριμένου προσώπου στο έδαφος του κράτους στο οποίο απευθύνεται η αίτηση.

         ΠΑΡΑΡΤΗΜΑ 4
   ΚΟΙΝΟΣ ΚΑΤΑΛΟΓΟΣ ΕΓΓΡΑΦΩΝ ΤΑ ΟΠΟΙΑ ΘΕΩΡΟΥΝΤΑΙ ΩΣ ΕΚ ΠΡΩΤΗΣ ΟΨΕΩΣ ΑΠΟΔΕΙΚΤΙΚΑ ΣΤΟΙΧΕΙΑ ΤΩΝ ΟΡΩΝ ΕΠΑΝΕΙΣΔΟΧΗΣ ΥΠΗΚΟΩΝ ΤΡΙΤΩΝ ΧΩΡΩΝ ΚΑΙ ΑΠΑΤΡΙΔΩΝ
   (ΑΡΘΡΟ 3 ΠΑΡΑΓΡΑΦΟΣ 1, ΑΡΘΡΟ 5 ΠΑΡΑΓΡΑΦΟΣ 1 ΚΑΙ ΑΡΘΡΟ 9 ΠΑΡΑΓΡΑΦΟΣ 2)

               —

               περιγραφή του τόπου και των συνθηκών υπό τις οποίες το συγκεκριμένο πρόσωπο συνελήφθη μετά την είσοδό του στο έδαφος του αιτούντος κράτους, η οποία χορηγείται από τις αρμόδιες αρχές του εν λόγω κράτους·

               —

               πληροφορίες σχετικά με την ταυτότητα και/ή τη διαμονή ενός προσώπου, οι οποίες παρέχονται από διεθνή οργανισμό (π.χ. UNHCR)·

               —

               μαρτυρίες/επιβεβαίωση πληροφοριών από μέλη της οικογένειας, συνταξιδιώτες κ.λπ.·

               —

               έγγραφα, πιστοποιητικά και αποδείξεις κάθε είδους (π.χ. αποδείξεις ξενοδοχείων, δελτία ιατρικών/οδοντιατρικών επισκέψεων, κάρτες εισόδου για δημόσιους/ιδιωτικούς οργανισμούς, συμβόλαια ενοικίασης αυτοκινήτου, αποδείξεις πιστωτικής κάρτας κ.λπ.), από τα οποία προκύπτει σαφώς ότι το συγκεκριμένο πρόσωπο παρέμεινε στο έδαφος του κράτους στο οποίο απευθύνεται η αίτηση·

               —

               πληροφορίες που δείχνουν ότι το συγκεκριμένο πρόσωπο προσέφυγε σε υπηρεσίες γραφείου ταχυμεταφορών ή ταξιδιωτικού γραφείου.

         ΠΑΡΑΡΤΗΜΑ 5
   ΚΑΤΑΛΟΓΟΣ ΕΓΓΡΑΦΩΝ ΤΑ ΟΠΟΙΑ ΘΕΩΡΟΥΝΤΑΙ ΩΣ ΕΚ ΠΡΩΤΗΣ ΟΨΕΩΣ ΑΠΟΔΕΙΚΤΙΚΑ ΣΤΟΙΧΕΙΑ ΓΙΑ ΤΗΝ ΕΠΑΝΕΙΣΔΟΧΗ ΠΡΩΗΝ ΥΠΗΚΟΩΝ ΤΗΣ ΠΡΩΗΝ ΣΟΣΙΑΛΙΣΤΙΚΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΙΟΥΓΚΟΣΛΑΒΙΑΣ
   (ΑΡΘΡΟ 3 ΠΑΡΑΓΡΑΦΟΣ 3, ΑΡΘΡΟ 9 ΠΑΡΑΓΡΑΦΟΣ 4 ΚΑΙ ΑΡΘΡΟ 9 ΠΑΡΑΓΡΑΦΟΣ 5)
   Παράρτημα 5α (Έγγραφα που θεωρούνται ως απόδειξη)

               —

               πιστοποιητικά γέννησης ή φωτοαντίγραφά τους, που έχουν εκδοθεί από την πρώην Σοσιαλιστική Ομοσπονδιακή Δημοκρατία της Γιουγκοσλαβίας·

               —

               δημόσια έγγραφα ή φωτοαντίγραφά τους, που έχουν εκδοθεί από το Μαυροβούνιο, την πρώην Ομοσπονδιακή Δημοκρατία της Γιουγκοσλαβίας, την πρώην Κρατική Ένωση Σερβίας και Μαυροβουνίου ή την πρώην Σοσιαλιστική Ομοσπονδιακή Δημοκρατία της Γιουγκοσλαβίας, τα οποία αναφέρουν τον τόπο γέννησης και/ή τον τόπο μόνιμης κατοικίας, όπως απαιτείται από το άρθρο 3 παράγραφος 3.

         Παράρτημα 5β (Έγγραφα που θεωρούνται ως εκ πρώτης όψεως αποδεικτικά στοιχεία)

               —

               άλλα έγγραφα ή πιστοποιητικά ή φωτοαντίγραφά τους, τα οποία προσδιορίζουν τον τόπο γέννησης και/ή τον τόπο μόνιμης κατοικίας στο έδαφος του Μαυροβουνίου·

               —

               επίσημη δήλωση του συγκεκριμένου προσώπου στο πλαίσιο δικαστικής ή διοικητικής διαδικασίας.

         ΠΑΡΑΡΤΗΜΑ 6

   ΠΑΡΑΡΤΗΜΑ 7

   ΚΟΙΝΗ ΔΗΛΩΣΗ ΣΧΕΤΙΚΑ ΤΟ ΑΡΘΡΟ 2 ΠΑΡΑΓΡΑΦΟΣ 4 ΚΑΙ ΤΟ ΑΡΘΡΟ 4 ΠΑΡΑΓΡΑΦΟΣ 4
   Μέχρι να συσταθούν οι διπλωματικές προξενικές αντιπροσωπείες της Δημοκρατίας του Μαυροβουνίου στο έδαφος των κρατών μελών της ΕΕ, τα ταξιδιωτικά έγγραφα του άρθρου 2 παράγραφος 4 θα εκδίδονται από τη διπλωματική αποστολή ή το προξενικό γραφείο της Δημοκρατίας της Σερβίας, σύμφωνα με το άρθρο 6 του μνημονίου συμφωνίας μεταξύ της Δημοκρατίας του Μαυροβουνίου και της Δημοκρατίας της Σερβίας, ή από τις διπλωματικές αποστολές ή τα προξενικά γραφεία των χωρών που εκπροσωπούν το Μαυροβούνιο.
   Αν το κράτος μέλος στο οποίο απευθύνεται η αίτηση δεν έχει διπλωματική αποστολή ή προξενικό γραφείο στη Δημοκρατία του Μαυροβουνίου, το ταξιδιωτικό έγγραφο που πρέπει να εκδίδεται σύμφωνα με το άρθρο 4 παράγραφος 4 θα εκδίδεται από τη διπλωματική αποστολή ή το προξενικό γραφείο του κράτους μέλους που εκπροσωπεί το κράτος μέλος στο οποίο απευθύνεται η αίτηση. Το ταξιδιωτικό έγγραφο εκδίδεται εξ ονόματος του κράτους μέλους στο οποίο απευθύνεται η αίτηση, με την προϋπόθεση ότι το εν λόγω κράτος θα δώσει εκ των προτέρων την έγκρισή του.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΑ ΑΡΘΡΑ 3 ΚΑΙ 5
   Τα συμβαλλόμενα μέρη θα μεριμνούν για την επιστροφή, στη χώρα καταγωγής του, κάθε υπηκόου τρίτης χώρας ο οποίος δεν πληροί — ή δεν πληροί πλέον — τους ισχύοντες νόμιμους όρους εισόδου, παρουσίας ή διαμονής στα αντίστοιχα εδάφη τους.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΟ ΑΡΘΡΟ 3 ΠΑΡΑΓΡΑΦΟΣ 1
   Τα συμβαλλόμενα μέρη συμφωνούν ότι ένα πρόσωπο «εισέρχεται απευθείας» από το έδαφος του Μαυροβουνίου, κατά την έννοια των παρουσών διατάξεων, αν το πρόσωπο αυτό έφθασε αεροπορικώς, διά ξηράς ή διά θαλάσσης στο έδαφος των κρατών μελών, χωρίς να έχει εισέλθει ενδιάμεσα σε τρίτη χώρα. Η παραμονή σε τρίτη χώρα υπό καθεστώς αεροπορικής διέλευσης δεν θεωρείται είσοδος.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗ ΔΑΝΙΑ
   Τα συμβαλλόμενα μέρη σημειώνουν ότι η παρούσα συμφωνία δεν εφαρμόζεται στην επικράτεια του Βασιλείου της Δανίας ούτε στους υπηκόους του Βασιλείου της Δανίας. Συνεπώς, κρίνεται σκόπιμο να συνάψουν το Μαυροβούνιο και η Δανία συμφωνία επανεισδοχής με τους ίδιους όρους με αυτούς της παρούσας συμφωνίας.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΙΣΛΑΝΔΙΑ ΚΑΙ ΤΗ ΝΟΡΒΗΓΙΑ
   Τα συμβαλλόμενα μέρη σημειώνουν τη στενή σχέση που υπάρχει μεταξύ της Ευρωπαϊκής Κοινότητας και της Ισλανδίας και Νορβηγίας, ιδίως δυνάμει της συμφωνίας της 18ης Μαΐου 1999 για τη σύνδεση των χωρών αυτών με τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν. Συνεπώς, κρίνεται σκόπιμο να συνάψει το Μαυροβούνιο συμφωνία επανεισδοχής με την Ισλανδία και με τη Νορβηγία με τους ίδιους όρους με αυτούς της παρούσας συμφωνίας.
   ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΕΛΒΕΤΙΑ
   Τα συμβαλλόμενα μέρη σημειώνουν ότι η Ευρωπαϊκή Ένωση, η Ευρωπαϊκή Κοινότητα και η Ελβετία υπέγραψαν συμφωνία για τη σύνδεση της Ελβετίας με την υλοποίηση, την εφαρμογή και την ανάπτυξη του κεκτημένου του Σένγκεν. Κρίνεται σκόπιμο, όταν η εν λόγω συμφωνία σύνδεσης τεθεί σε ισχύ, να συνάψει το Μαυροβούνιο συμφωνία επανεισδοχής με την Ελβετία με τους ίδιους όρους με αυτούς της παρούσας συμφωνίας.